Ўзбекистонга келтирилаётган Comirnaty вакцинаси ҳақида нималар маълум? | Qalampir.uz\nЎзбекистонга келтирилаётган Comirnaty вакцинаси ҳақида нималар маълум?\nТаҳлил\t18 Январь 19:23 8332\nАввалроқ, Ўзбекистонга АҚШнинг Pfizer фармацевтика компанияси ва Германиянинг BioNTech биоинженерлик компанияси томонидан ишлаб чиқарилган коронавирусга қарши Comirnaty вакцинасини келтирилиши ҳақида хабар берган эдик.\nComirnaty вакцинаси билан Ўзбекистон аҳолисининг камида 20 фоизини эмлаш мўлжалланганини ҳисобга олсак, ушбу вакцина ҳақида баъзи маълумотларни билиб олганимиз маъқул. Ҳўш, ушбу вакцинанинг ножўя таъсири, синов жараёнлари ва ўлим хавфи тўғрисида нималар маълум?\nНожўя таъсири тўғрисида\nPfizer компанияси томонидан АҚШнинг Озик-овқат ва дори-дармонларнинг сифатини назорат қилиш бўйича администрациясига (FDA) тақдим қилинган маълумотлар таҳлилига кўра, ушбу вакцинанинг инсонга ножўя таъсир қилиш ҳолатлари бўлиши мумкин.\nМаълум қилинишича, 18 ёшдан 55 ёшгача Comirnaty вакцинасини олган синов иштирокчиларида (жинсидан қатьи назар) ножўя таъсир қилиш ҳолатлари кузатилган: 16 фоиз эмланганлар тана ҳарорати кўтарилиши, 59 фоизи ҳолсизланиш, 52 фоизи бош ва 37 фоизи мушаклар оғриғидан шикоят қилган. Шунингдек, 55 дан юқори ёш вакилларига ножўя таъсир қилиш ҳолатлари бошқаларга нисбатан камроқ учраши қайд этилган.\nComirnaty вакцинасининг синов жараёнлари\nУмумий ҳисобда Comirnaty вакцинаси уч босқичли синов жараёнларидан ўтди. Бу жараёнларда 6 киши вафот этди. Қизиғи шундаки, вафот этганларнинг уч нафари 55 дан юқори ёш вакиллари бўлган. Вакцинани синовдан ўтказиш жараёнларида 40 мингдан ортиқ одам қатнашган ва ушбу вакцина 95 фоиз натижа кўрсатган.\nPfizer вакцинаси ўлим хавфига эгами?\nУч босқичли синовдан сўнг, ушбу вакцина Европа Иттифоқининг барча давлатлари, АҚШ, Исроил, Саудия Арабистони ва яна бир неча мамлакатлар томонидан маъкулланди. Ўтган йилнинг 26 декабрида Европа Комиссиясининг Раиси Урсула фон дер Ляйен ушбу вакцина Европа Иттифоқининг барча давлатларига етказилгани ва эмлаш жараёни бошлангани ҳақида айтган эди.\nШундан бери Европада ушбу вакцинадан фойдаланиб келинмоқда. Афсуски, синов жараёнларидаги каби вакцинани қўллашда ҳам нафақат ножўя таъсир қилиш, балки ўлим ҳолатлари ҳам учраб турибди.\nМасалан, ўтган йилнинг декабрь ойида исроиллик 75 ва 88 ёшли қариялар ушбу вакцина билан эмланганидан бир неча соат ўтиб вафот этган. Ундан ташқари, жорий йилнинг 5 январь куни Норвегияда ҳам икки киши эмланганидан сўнг вафот этди. Маълум қилинишича, уларнинг ҳам ёши катта бўлган. Кейинга ҳолат эса, АҚШда қайд этилган. Жорий йилнинг 8 январь куни Флорида штатида шифокор ушбу вакцина билан эмланганидан сўнг, 16 кун ўтиб вафот этган. Вафот этган акушер-шифокор мутлақо соғлом ва ҳеч қандай сурункали касалликларга чалинмагани таъкидланган. Жаҳон соғлиқни сақлаш ташкилоти томонидан расмий равишда тасдиқланган ушбу вакцина ва қайд этилган ўлим ҳолатларининг ўртасида тўғридан-тўғри алоқа бор ёки йўқлигини айтиш ҳозирча қийин.\nвакцина Pfizer Comirnaty Ножўя таъсир\n11 Июнь 19:36 35369\n11 Июнь 19:00 32104\n12 Июнь 19:49 26204\n12 Июнь 01:20 24250


Тошкентлик рассом Вячеслав Охунов “Шаргород” халқаро арт-фестивалида иштирок этди - Фарғона.Ру ахборот агентлиги\n21.09.2006 17:47 msk\nУкраинанинг Винницк вилоятида жойлашган Шаргород шаҳарчасида биринчи марта “Шаргород” халқаро арт-фестивали бўлиб ўтди. У ҳақда асли фарғоналик бўлган, ҳозирда Тошкентда яшаб, ижод қилаётган таниқли рассом, носир ва режиссёр Вячаслав Охунов ўзининг қирғизистонлик дўсти ва ҳамкасби Улан Жапаровдан тасодифан эшитиб қолган. В. Охунов У. Жапаров тавсияси билан Ўзбекистондан фестивалга таклиф этилган ягона рассом бўлган.\nШаргородга Жапаров ва Охуновдан ташқари, Москва, Санкт-Петербург, Екатеринбург, Калининград, Саратов, Киев ва Одессадан ҳам рассомлар келганлар. Шунингдек, анжуманда Бельгия, Польша, Швеция, Франциядан ҳаммаси бўлиб элликдан зиёд ижодкор зиёлилар иштирок этганлар.\nОхуновга кўра, “Шаргород” фестивали ёшлигида Москвага кўчиб кетган тадбиркордан ўзининг қадрдон шаҳрига совға бўлган. Фестиваль улкан муваффақият билан ўтган, у замонавий санъатдан унча бохабар бўлмаган шаҳар маъмуриятига ҳам, маҳаллий аҳолига ҳам жуда ёққан.\nВ. Охунов. “Фарғона.Ру АА” фотоси\nФестиваль кўпроқ замонавий санъатнинг иснталяция, пермоманс, видео-арт каби турларига мўлжалланган, аммо шу билан бирга иштирокчиларга қўйилган асосий талаб классик ранг-тасвир асосларидан бохабар бўлиш эди.\nБу шартлар тасодифий эмасди: барча иштирокчилар олиб келган тайёр ишлари билан биргаликда кўргазма кунлари томошабинлар кўз ўнгида қандайдир ранг-тасвир асарини яратишлари керак эди.\nБунинг учун улкан устахонага айлантирилган болаларнинг спорт мактаби спорт залида анжуман ташкилотчилари томонидан кўплаб холстлар, бўёқлар ва мўйқаламлар келтирилганди.\nВячеслав Охунов фестивалда еттита лойиҳа тақдим этган. Масалан, “Компас одам” номли оригинал ва қувноқ перформансни олиш мумкин. Бунинг учун у бошдан-оёқ турли-туман шаклдаги компаслар осиб олган ва шаргородликларни танг қолдириб, шу аҳволда шаҳар бўйлаб сайр қилиб юрган. Одамларнинг “бу нимани англатади, ё бизнинг фақат битта марказий кўчага эга бўлган чекка шаҳарчамизда адашиб қолишдан қўрқаяпсизми?” деган саволларига Охунов компас унинг ўзи “битта йўналишни танлаб, фақат бир томонга – замонавий санъат томонга ҳаракатланаётгани каби” фақат бир томонни – шимолни кўрсатиб туришини айтган.\nФестиваль доирасида Вячаслав Охунов ўзининг бир неча видеоартини ҳам тақдим этган ҳамда бошқа рассомлар каби бир неча ранг-тасвир асарларини ёзган. Фестиваль ёпилиш чоғида бу картиналарнинг барчаси Ленин номли марказий кўча бўйлаб деворларга, турар-жой бинолари, маъмурий бинолар ва дўконлар деворларига осиб ташланган. Шу тариқа, шаҳарнинг ярмидан кўпроқ қисми улкан галереяга айланган. Кўргазма пайтида ёзилган барча асарлар Шаргородда қолган ва бу чекка шаҳарча аҳолисининг ўз замонавий санъат коллекцияси пайдо бўлган.


Китоблар етказиб берилади | NORMA.UZ\n«Norma» иқтисодий-ҳуқуқий нашриётининг knigi.uz китоб интернет-дўкони иш бошлади. Ассортиментда – бошловчилар томонидан ҳам, тажрибали кадрлар ходими, бухгалтерлар ва раҳбарлар томонидан ҳам талабгир ўқув-маълумотнома адабиёти мавжуд.\n«Norma» нашриёти Ўзбекистон иқтисодий-ҳуқуқий адабиёти бозорида кўп йиллик иш тажрибасига эга. Ҳар ойда ҳам босма кўринишда, ҳам компакт-дискларда янги китоблар чиқарилади. Бу ҳақда «TopPRINT» МЧЖ директори ўринбосари Геннадий Безгин маълум қилди.\n– Геннадий Николаевич, нашриётга knigi.uz интернет-дўкони нимага керак?\n– Бизга у ёки бу китобни қандай сотиб олиш мумкин, дея norma.uz сайти орқали ҳар доим савол берадилар. Биз офисимизга ёки китобларимиз сотиладиган фалон дўконга келинг деб жавоб берамиз. Бу – ноқулай! Натижада ўқувчи зарур китобни олмайди, биз ҳам уларни кичик тиражда босиб чиқарамиз. Интернет-дўкон очиш ушбу муаммоларни ҳал қилади. Энди харид қилиш учун ҳеч қаёққа бориш керак эмас, уни ўқувчи кўрсатган манзилга элтиб берадилар.\nKnigi.uz интернет-дўконидан кўп китобларни харид қилиш мумкин. Яқинда «Учет денежных средств» китобини босиб чиқардик, у тобора оммалашиб бораётган bir.uz бухгалтерлар малакасини баҳолаш тизими материаллари асосида чиқарилди. Яқин орада «Учет средств нематериальных активов» китоби чиқади. Қонунчиликдаги ўзгартиришларни ҳисобга олган ҳолда биз қайта нашр қиладиган талабгир нашрлар бор. Булар меҳнат қонунчилиги соҳасидаги эксперт Абдусалом Рисқуллаевнинг китоблари, Феруза Ғуломованинг бухгалтерия ҳисоби бўйича қўлланмаси ва бошқа кўплаб нашрлардир. Нашриёт исталган пайт керак бўлиб қолиши мумкин бўлган луғатлар, қонун ҳужжатлари тўпламлари ва норматив-ҳуқуқий ҳужжатларни босиб чиқаради.\n– Янги лойиҳа ишга туширилиши қандай ўзгартиришлар киритади?\n– Шу пайтгача «Norma» ахборот-ҳуқуқий порталининг «Norma» китоблари» бўлими бизга фақат витрина сифатида хизмат қилган. Интернет-дўкон очилиши билан ҳаммаси анча қулайлашди. Ўқувчилар knigi.uz сайтига кириб, сотувга қўйилган бутун ассортимент билан танишибгина қолмай, буюртма ҳам беришлари мумкин. Ҳақини PayMe ёки Сlick тўлов тизимлари иловалари ёрдамида, юридик шахслар учун эса – сайтда автоматик равишда расмийлаштириладиган счёт орқали пул ўтказиш йўли билан тўлаш мумкин. Буюртмани харидор кўрсатган исталган манзилга етказиб беришга тайёрмиз.\n– Интернет-дўкон қандай ишлайди?\n– Буюртма ҳақининг тўланиши оферта, яъни харид шартларига тўлиқ розиликни англатади. 100% олдиндан ҳақ тўланади. Сайтда биргина нашрнинг иккита нархи кўрсатилган: етказиб бериш билан ва етказиб беришсиз. Етказиб бериш мижозга атиги беш минг сўмга тушади ва максимал даражада тез амалга оширилади. Эслатиб ўтаман, юридик шахслар вакилларига китоблар ишончнома тақдим этганларида берилади. Етказиб беришсиз сотиб олинган китобни олиш учун нашриёт офисига мурожаат қилиш керак бўлади.\n– «Етказиб бериш билан» сотиб олинган китоб мижозга етиб бормаса-чи?\n– Китоблар қиймати эълон қилинган буюртма бандеролларда мижозга топшириш шарти билан почта орқали жўнатилади. Почта алоқаси хизматларини кўрсатиш қоидаларига мувофиқ бундай жўнатиш шакли буюртмачининг қўлига етказиб берилишини кафолатлайди.\nБунда харидорлар билан доим алоқада бўламиз, кўзда тутилмаган вазиятларни ҳал этишга тайёрмиз. Телефонимиз (90) 174-29-81. Буюртмачи китобни олишига ишончи комил бўлиши керак. Сиз китобни олганингизни тасдиқлаб имзо чеккан хабарномани почтадан олгач, буюртмани ёпамиз.\n– Буюртма неча кунда етказиб берилади?\n– Тошкент шаҳри ва Тошкент вилояти бўйича буюртма уч-тўрт кун ичида етказиб берилади. Китобларни республикамизнинг энг олис ҳудудларига етказиб беришга узоғи билан йигирма кун ажратамиз.\n– Бандеролни олиш учун почтага боришга тўғри келмайдими?\n– Йўқ. Биз мижозга етказиб бериш шартларида посилкани буюртмада кўрсатилган манзилга жўнатамиз.\n– Китоб ҳақини юридик шахс тўлаган бўлса, у қандай кирим қилинади?\n– Буюртма расмийлаштирилиши ва унга олдиндан ҳақ тўланиши буюртмачининг офертани қабул қилганлигини англатади. Оферта ва почтальондан олинган етказиб бериш тўғрисидаги квитанция корешоги битимни бухгалтерияда ҳисобга олишга асос бўладиган ҳужжатлар ҳисобланади. Китобни ўзи олиб кетганда эса томонлар ҳисобварақ-фактура расмийлаштирадилар.\n– Китобга шикаст етказиб олиб келинганда нима қилиш лозим?\n– Барча китоблар жўнатилишидан аввал сифат назоратидан ўтади ва буюртмачига фақат лозим даражадаги сифатга эга нашрлар жўнатилади. Шунга қарамай шикастланган китоб олсангиз, зудлик билан, олган пайтингиздан бошлаб бир суткадан кечиктирмай Telegram орқали (90) 174-29-81 рақамига нуқсоннинг фотосурати ва даъво билдирилган хабарни жўнатинг. Шикаст етказилган китобни янгисига алмаштириш ниятида сиз билан боғланамиз.\n– Ўқувчи танловда адашганини билса, лозим сифатдаги олган китобини алмаштира оладими?\n– Интернет-дўконда ҳар бир нашр тўғрисида ўқувчи бу китоб унга керак ёки керак эмаслигини тушуна олиши учун етарли ахборот берилган. Бироқ китобни олгандан кейин ўн кун ичида уни тенг баҳоли ёки қайта ҳисоб-китоб қилган ҳолда бошқасига алмаштиришни истаса, буни амалга оширамиз.


Венгер ёзги трансферлар учун «Арсенал» раҳбариятидан 100 млн еврога яқин маблағ олади\nЛондоннинг «Арсенал» клуби ёзда таркибни кучайтириш учун катта миқдорда маблағ ажратишни режалаштирмоқда.\nThe Telegraph нашри берган хабарга кўра, Арсен Венгер бунинг учун клуб раҳбариятидан 75 миллион фунт стерлинг (деярли 100 млн. евро) маблағ олади. Жамоанинг асосий вазифаси марказий ҳимоячи ва марказий яримҳимоячи сотиб олиш бўлади. Шунингдек клуб «Лестер» ҳимоячиси Бен Чилуэллни ҳам сотиб олиш ниятида. Таркибда янги ҳужумчи ҳам пайдо бўлиши мумкин.\n«Арсенал» ёзда Киран Гиббс ва Матье Дебюшини сотиш ҳамда шартномаси тугайдиган Матье Фламини, Микел Артета ва Томаш Росицкига жавоб бериб юборишни режалаштирмоқда.\nЖамоанинг асосий мақсадларидан бири етакчи футболчилар Алексис Санчес ва Месут Ўзил билан шартномаларни узайтириш бўлиб турибди. Чилилик футболчи ҳозирда ҳафтасига 130 минг фунт, немис футболчиси эса — 140 минг фунт маош олади. «Арсенал» мазкур футболчиларнинг ҳафталик маошини 200 минг фунтга ошириш ва уларни клуб тарихидаги энг кўп маош олувчи футболчиларга айлантиришга тайёр бўлиб турибди.\nШунингдек, жамоа Пьер Мертесакер, Жек Уилшер, Санти Касорла, Алекс Окслейд-Чемберлен ва Аарон Рэмзи билан шартномани узайтиришни режалаштирган.\nАрсен Венгернинг «Арсенал» билан тузган шартномаси 2017 йилда якунига етади. Шартномани узайтириш бўйича масала амалдаги келишув якунига етиши арафасида кўриб чиқилиши мумкин.


Кеча футболчимиз Ойбек Қиличев ҳаётида унутилмас воқеа содир бўлди. Яъни, ярим ҳимоячимиз бўйдоқлик билан хайрлашди. Шу муносабат билан Қиличевга турмуш ўртоғи билан чин дилдан бахт тилаймиз! Жамоа раҳбарияти, аъзолари ва барча мухлислари номидан ёшларга энг аввало узоқ умр ва баҳт-саодат тилаб қоламиз. Тўйингиз муборак бўлсин!


Исроил армияси билан тўқнашувларда 3 нафар...\n08.06.2018 23:57 0 1060\nҒазо минтақасининг Исроил билан чегара ҳудудида Исроил аскарлари ва фаластинликлар тўқнашуви оқибатида 3 нафар фаластинлик ҳалок бўлди ва 600 дан ортиқ киши жароҳатланди. Бу ҳақда маҳаллий соғлиқни сақлаш вазирлиги матбуот котиби Ашраф ал-Кидра «РИА Новости»га маълум қилган.\n11 ҳафтадан буён «Буюк қайтиш марши» номли норозилик намойишлари бўлиб ўтмоқда. Аммо ҳозир уларнинг кўлами олдингидан анча қисқа.\nИсроил ҳарбийларининг ҳисоб-китобича, намойишларда 10 минг нафар фаластинлик иштирок этмоқда. Армия намойишчиларга қарши ўқотар қуроллардан фойдаланилаётганини тан олган.\nШу йилнинг 30 мартида бошланган «Буюк қайтиш марши» давомида 126 нафар фаластинлик ҳалок бўлди. 1000 дан ортиқ киши ўқ ва газдан жароҳат олди. Йўқотишларнинг энг катта қисми 14 май, Қуддусда АҚШ элчихонасининг очилишига қарши ўтказилган намойишда кузатилган.


Россия валюта заҳираларининг 60 % Ғарб санкциялари туфайли музлатиб қўйилган\n6 Aprel 09:05 Жаҳон\nG7 Еттилик гуруҳи Лиз Трусс РОССИЯ РФ САНКЦИЯЛАР ТИВ УКРАИНА УРУШ ҒАРБ\nҒарб давлатлари Россия валюта заҳираларининг 60 %ни музлатиб қўйди – 350 миллиард доллардан ортиқ.\nБу ҳақда 5-апрел, сешанба куни Буюк Британия ташқи ишлар вазири Лиз Трусс полшалик ҳамкасби Збигнев Рау билан музокаралар якунлари бўйича маълум қилди.\n«Бугун мен 350 миллиард доллардан ортиқ ёки Россиянинг умумий валюта захираларининг 60 %дан ортиғини музлатиб қўйганимизни эълон қилишим мумкин. Бизнинг мувофиқлаштирилган санкцияларимиз Россия иқтисодиётини Совет даврига қайтармоқда», деди у.\nТрусс таъкидлаганидек, Буюк Британия ва Полша Украинанинг яқин иттифоқчилари ва давлатлар ўртасидаги ҳамкорликнинг йил бошида эълон қилинган уч томонлама формати «дезинформацияга қарши кураш ва энергетика мустақиллиги мавзусида кибермакондаги ҳамкорликни чуқурлаштиришни» назарда тутади.\nБритания вазирининг қўшимча қилишича, Бирлашган Қироллик ЕХҲТ томонидан Бучадаги воқеалар юзасидан текширув ўтказилишига умид қилмоқда.\n«Мен ЕХҲТ содир бўлган воқеа ҳақида тўлиқ тасаввурга эга бўлиш учун воқеаларни тергов қилишини истайман», деди Трусс.\nУ, шунингдек, Буюк Британия уруш зонасида жинсий зўравонликка қарши кураш кампаниясини бошлаганини таъкидлади, шунда жинсий жиноятлар кимёвий қуролдан фойдаланиш каби «халқаро қизил чизиқ»га айланади.


19:25 / 05.10.2016\nБинобарин, Ўзбекистон Республикасининг Конституцияси 32-моддасида Ўзбекистон Республикасининг фуқаролари жамият ҳамда давлат ишларини бошқаришда бевосита ва ўз вакиллари орқали қатнашиш ҳуқуқига эга эканликлари белгилаб қўйилган. Фуқаролар томонидан давлат ҳокимиятини шакллантиришнинг асосий йўлларидан бири, бу — сайловлар.\nЮртимизнинг олий вакиллик органи бўлган Ўзбекистон Республикаси Олий Мажлисига ҳамда Ўзбекистон Республикаси Президенти сайловини ташкил этиш ва ўтказиш ваколати Марказий сайлов комиссиясига берилган. Шуни алоҳида қайд этиш керак-ки, Марказий сайлов комиссияси доимий тарзда фаолият олиб борадиган ҳамда конституциявий мақомга эга мустақил орган бўлиб, ўз фаолиятини мустақиллик, қонунийлик, коллегиаллик, ошкоралик ва адолатлилик принциплари асосида амалга оширади.\nҚонунчилигимизда Марказий сайлов комиссияси аъзоларининг ижро ҳокимияти иштироки ва таъсирисиз сайланишининг ўзига хос ноёб демократик тартиби ўрнатилган. Масалан, биринчи босқичда Марказий сайлов комиссияси аъзолигига ҳар бир номзод Қорақалпоғистон Республикаси Жўқорғи Кенгесининг, халқ депутатлари вилоятлар ва Тошкент шаҳар Кенгашлари мажлисларида ҳар томонлама муҳокамадан ўтади ҳамда сайлаш учун парламентга тавсия этилади.\nМарказий сайлов комиссиясининг Раиси комиссия аъзолари орасидан Ўзбекистон Республикаси Президентининг тақдимномаси бўйича сайланади. Шунингдек, комиссиянинг мажлисида Марказий сайлов комиссияси аъзолари орасидан комиссия Раисининг ўринбосари ва комиссия котиби сайланади. Булар ҳам Марказий сайлов комиссияси мустақиллигини таъминлайдиган қўшимча ҳуқуқий кафолат ҳисобланади.\nЭътиборли жиҳати, бугун буни бизнинг сиёсий тизим билан яхши таниш бўлган экспертлар бутун дунёда эътироф этишмоқда.\nМарказий сайлов комиссияси аъзолари қарор қабул қилишда сиёсий мойиллар ва бошқа ёт таъсирлардан холи бўлган ўз нуқтаи назарини билдиради. Марказий сайлов комиссиясининг фаолиятига аралашишга йўл қўйилмайди ҳамда бундай аралашув қонунга мувофиқ жавобгарликка сабаб бўлади.\nМарказий сайлов комиссиясининг мустақиллигини таъминловчи жиҳатлардан яна бири, бу — унинг аъзоларига қўйилган талаблардир. Хусусан, 25 ёшга тўлган, қоида тариқасида, олий маълумотга, Ўзбекистон Республикаси Президенти сайловини ва давлат ҳокимиятининг вакиллик органларига сайловни, референдумни ташкил этиш ҳамда ўтказиш борасида иш тажрибасига эга бўлган, жамоатчилик ўртасида обрў-эътибор қозонган ва камида охирги беш йилда мамлакатимиз ҳудудида доимий яшаган Ўзбекистон Республикаси фуқаролари Марказий сайлов комиссияси аъзоси бўлиши мумкин. Комиссия аъзоси бошқа сайлов комиссиясининг ёки сиёсий партия¬нинг аъзоси бўлиши мумкин эмас. Яна бир муҳим жиҳати шуки, Комиссияда доимий тарзда фаолият олиб борувчи аъзо илмий ҳамда педагогик фаолиятдан ташқари бошқа ҳар қандай пул тўланадиган лавозимларда ишлаши мумкин эмаслиги белгилаб қўйилганидир. Бу ҳам комиссия аъзосининг мустақиллигини таъминлашга хизмат қилади.\nҚонунда яна бир норма мустаҳкамлаб қўйилган. Унга кўра, Марказий сайлов комиссиясининг Ўзбекистон Республикаси Президентлигига, Олий Мажлис Қонунчилик палатаси депутатлигига, Сенат аъзолигига номзод этиб, ишончли вакил сифатида рўйхатга олинган аъзоси Комиссия таркибидан чиқиб кетган, деб ҳисобланади. Мазкур нормадан кўриниб турибдики, шахснинг номзод сифатида рўйхатдан ўтишининг ўзи унинг Комиссия таркибидан чиқишига олиб келади. Бундан кўзланган мақсад — Комиссия аъзосининг номзод сифатида ўз қарашлари ва фикрлари билан Комиссия фаолиятига таъсир кўрсатишининг олдини олиш ҳамда унинг мустақиллигига путур етишига йўл қўймасликдан иборат.\nМарказий сайлов комиссияси мустақиллигини белгиловчи муҳим омиллардан яна бири унинг фаолиятига қонунга хилоф равишда аралашиш, қарорларини ижро этмаслик учун маъмурий жавобгарликнинг кўзда тутилганидир. Бу нормалар Марказий сайлов комиссиясининг ўз фаолиятини ташқи таъсирлардан холи равишда олиб бориши, фуқароларнинг сайлов ҳуқуқларини самарали таъминлаш йўлидаги фаолиятини кучайтиришига замин яратади.\nМарказий сайлов комиссияси фаолиятининг мустақиллиги сайловларни адолатли ташкил қилиш ва ўтказишнинг муҳим шартидир. Шу боис миллий қонунчилигимизда Комиссия фаолиятини давлат ҳокимияти органлари, сиёсий партиялар, гуруҳлар, жамоат бирлашмаларининг ҳар қандай аралашувидан ҳимоя қиладиган қоидалар мустаҳкамлаб қўйилган. Бу эса сайловларнинг қонун доирасида адолатли ҳамда демократик тарзда ўтишини кафолатлайди.\nакадемияси катта ўқитувчиси.\nЎзбекистон Республикаси Марказий сайлов комиссияси депутатлардан бирининг ваколатини тўхтатди\nМСК сайловчилар сонига аниқлик киритди: 1 миллионга кам\nЎзбекистон сайлов арафасида: 3 декабрь - «Жимлик куни»


17 июль, 2021, 20:28\nТеглар:Милан | Жиру | Челси\nУни энди А Серияда кўрамиз.\nФранциялик ҳужумчи Оливье Жиру "Челси"дан "Милан"га кўчиб ўтди. Бу ҳақда “россонерилар” расмий сайти хабар тарқатмоқда.\nҲозирча 34 ёшли футболчининг шартнома тафсилотлари ошкор этилмаяпти. Аммо бундан аввалроқ “Милан” Жирунинг трансфери учун Лондон клубига 1 млн евро тўлаши ва футболчи клуб билан 2 йиллик шартнома имзолаши ҳақида хабарлар тарқалган эди.\nОливье ўзининг янги жамоасида 9-рақамда ҳаракат қилади.\nЖиру Лондон жамоаси сафида 2018 йилдан буён ўйнаб келмоқда. У ўтган вақт мобайнида жами 119 та учрашувда қатнашиб, 39 та гол ва 14 та голли узатмага муаллифлик қилган. Унинг айни дамдаги трансфер нархи 4 млн еврога баҳоланмоқда.\n"Милан" Жирунинг трансферини қачон эълон қилади?


«Кўчиш учун 2 соат вақтингиз бор». 76 йил аввал месхети турклар ўз ватанидан қувилганди\nҲар йил 14 ноябрь куни дунёнинг кўплаб мамлакатларида яшайдиган месхети турклар қабристонларга бориб, аждодлари руҳига Қуръон тиловат қилишади, уларни эслашади. Бундан роппа-роса 76 йил аввал Сталин буйруғига биноан месхети турклар Грузия ҳудудидаги жонажон ватани Месхетиядан бадарға қилинганди...\nМустабид бир тузум ўлароқ ХХ асрда бор йўғи 70 йил яшаган СССР отлиғ давлатда кўплаб миллатлар шунчалик ҳам оғир аҳволга солиндики, ўшанда бошидан оғир кунларни ўтказган миллатлар тарихини ўқиб, инсоннинг матонатига, бардошига қойил қолмасликнинг иложи йўқ. Ана шундай миллатлардан бири ўзларини Аҳиска турклари деб атайдиган месхети турклардир.\nБу миллат мустабид тузум даврида нафақат оғир азобларга дучор қилинди, балки ўз ватанидан ҳам айрилди. Бугун бу миллат дунё бўйлаб сочилиб кетган. Кимдир Туркияда, кимдир Россияда, кимдир Ўзбекистонда яшаяпти. НКВД раҳбари Лаврентий Бериянинг «ташаббуси» ва «доҳий» Сталиннинг биргина қарори месхети туркларнинг ватандан айро ҳолда дунё бўйлаб сочилиб кетишига сабаб бўлган.\nАввалбошданоқ зўравонлик устига қурилган СССРда ХХ асрнинг биринчи ярми муҳим ўрин тутади. Бу давлатда 1922 йилдан 1953 йилгача 31 йил давомида Иосиф Сталин ҳукмронлик қилган. У бугун нафақат СССР тарихида, балки жаҳон тарихида энг ёвуз ва қонхўр шахслар қаторида эсланади. Ахир унинг ҳукмронлик йилларида турли баҳоналар билан миллионлаб одамлар ўз уйларидан бадарға қилинди, қамалди, ўлдирилди...\nАввалига «оқ гвардиячилар»га қарши кураш, коллективлаштириш, кейин «мамлакатни ёт унсурлардан тозалаш», иккинчи жаҳон уруш даврида «сотқинлар» энг охирида эса «империализм тарафдорлари» каби айбловлар билан миллионлаб инсонлар маҳв этилган. Сталин ва унинг энг яқин ёрдамчиси бўлган Лаврентий Бериянинг ана шундай ёвуз ишларидан бири, ўз ватанида яшаб турган бир қанча миллатларни сотқинликда айблаб, бошқа жойларга қувғин қилгани бўлган.\n1943 йилда қорачойлар, қалмиқлар, 1944 йилда эса чеченлар ва ингушлар, болқорлар, қрим-татарлар, месхети турклар, курдлар ва хемшинлилар ўз она юртларидан бошқа ўлкаларга сургун қилинган. Сургун қилинганларни гўёки ватанга хиёнат қилишда айблашган. Қрим-татар, чечен, ингуш, қалмиқ, болқорлар немисларга жосуслик қилишда айбланган бўлса, месхети турклар, курдлар ва хемшинлилар Туркия фойдасига жосусликда айбланган.\nКейинчалик бу миллатлар аслида сотқинлик қилмагани маълум бўлди. Уларнинг баъзилари шунчаки ўч олиш учун бадарға қилинган бўлса, баъзиларининг яшаб турган ери керак бўлгани учун қувилган. Айнан қрим-татар ва месхети туркларнинг яшаб турган ерларини олиб қўйиш учун улар мислсиз азобга мубтало қилинган. Тарих шоҳид: қрим-татарлар Қримдан қувилгач, у ерга кўплаб руслар кўчиб борган.\n1989 йилда қрим-татарлар ўз ватанига қайтиб борганда у ерда уларга тегишли барча нарса бошқалар томонидан эгаллаб олинган эди. Шундай бўлса-да, қрим-татарларга тарихий ватанига қайтиб боришга рухсат берилди. Месхети туркларга эса тарихий ватанига қайтиб боришга рухсат ҳам беришмайди. Сабаби уларнинг тарихий ватани Месхетия грузинлар томонидан эгаллаб бўлинган эди. Шу тариқа, бу миллат ватансиз қолади.\nҚолаверса, қайсидир миллатни «немисларга сотилгани» учун жазолаш керак бўлса, биринчи навбатда русларнинг ўзини, сўнг украинлар ва беларусларни айблаш тўғрироқ бўлмасмиди? Немислар СССРнинг ғарбий қисмига бостириб кирганда, у ерда яшаётган кўплаб руслар ва бошқа маҳаллий халқлар уларни нон-туз билан кутиб олади ва уларга садоқат билан хизмат қилади.\nБундан ташқари, СССР армияси қўмондонларидан бири генерал Власов катта бир қўшин билан немислар тарафига ўтиб кетади. Ана шундай ҳолатда Сталин ва Бериянинг ҳақиқий сотқинлар қолиб айби бўлмаган бошқа миллатларни сотқинликда айблаши «грузин ва рус бўлмаганлар»дан ўч олишдан бошқа нарса эмасди, бизнингча.\nҚувғин қилинганларнинг қарийб барчаси (қалмиқлардан бошқа) мусулмонлар, бунинг устига асосан Кавказда яшайдиган халқлар ҳисобланади. Сталиннинг келиб чиқиши грузин эканлигини инобатга олсак, Кавказ халқларини, бунинг устига асосан мусулмонлар ўз уйидан бадарға қилиниши бежиз эмасди.\nЮқорида номлари келтирилган миллатларни қувғин қилишда НКВД (Народний комиссариат внутренних дел – Ички ишлар халқ комиссарлиги) раҳбари Лаврентий Берия асосий ролни бажарган. Сталин ҳам хайрихоҳ бўлган бу ишда қувғинлар айнан Бериянинг ташаббуси билан амалга оширилган.\nСССРда ўз юртидан қувғин қилинган миллатлар\n1943-1944 йилларда СССРнинг Кавказда яшовчи кўплаб миллатлари ўз ватанидан қувғин қилинади. Жумладан:\nҚорачой АССРда (автоном республика) яшовчи қорачойлар 1943 йил 12 октябрда;\nҚалмиқия АССРда яшовчи қалмиқлар 1943 йил 27 декабрда;\nЧечен-ингуш АССРда яшовчи чеченлар ва ингушлар 1944 йил 29 январда;\nБолқор АССРда яшовчи болқорлар 1944 йил 24 февралда;\nҚрим АССРда яшовчи қрим-татарлар 1944 йил 10 майда қувғин қилинади.\nЮқоридаги миллатларни қувғин қилиб ҳам тинчимаган Берия 1944 йил 24 июль куни Сталинга №7896 рақамли хат билан мурожаат қилади:\n«Бир неча йил давомида Туркия билан чегарадош ҳудуд аҳолиси чегаранинг нариги тарафидаги Туркия фуқаролари билан қариндошлик алоқаларини сақлаб келмоқда. Айримлари Туркияга муҳожирликка кетмоқда. Шунингдек, улар фаол равишда контрабанда билан шуғулланмоқда ва турк жосуслик идораларига турли маълумотлар етказиб бериб, ўзлари ҳам жосуслик тўдаларини тузишда хизмат қилмоқда...\nСталин Бериянинг бу таклифини ҳам маъқуллайди. 31 июль куни СССР мудофаа ишлари бўйича давлат қўмитаси №6279 рақамли «мутлақо махфий» қарорни қабул қилди. Қарорда Грузия ССР жанубида, СССРнинг Туркия билан чегара ҳудудларида яшовчи месхети турклар, курдлар ва хемшинлиларни Ўзбекистон, Қозоғистон ва Қирғизистон ҳудудига бадарға қилиш кўзда тутилган эди.\n«Мутлақо махфий» қарор 1944 йилнинг июль ойида қабул қилинган бўлса-да, Берия негадир уни бажаришни ноябрь ойигача кечиктиради. 14 ноябрь куни бирданига Месхетияни НКВД ходимлари босади ва маҳаллий аҳолига зудлик билан уйларини тарк этиши лозимлиги, акс ҳолда буйруқни бажаришдан бўйин товлаганликда айбланиб, ўша жойнинг ўзида отиб ташланиши мумкинлиги айтилади.\nБериянинг буйруғига кўра, барча ишларга Грузия ССР НКВД раҳбари Георгий Каранадзе, унинг ўринбосари Богдан Кабулов ва Грузия ССР давлат хавфсизлик хизмати раҳбари Авксентий Рапава бошчилик қилишади.\nАҳолини зудлик билан қувғин қилиш ишларига НКВД ва хавфсизлик хизматининг 4 мингдан ошиқ тезкор ходими жалб этилади. Одамларга жўнаш учун бор-йўғи икки соат вақт берилади. Месхети турклар зўрға кийим-кечак олишга улгуради.\nШундан сўнг, 17 ноябрь куни месхети туркларни 25 эшелонда вагонларга тиқиб, Марказий Осиёга жўнатишади. Қувғин кузнинг совуқ кунларида бошланган бўлса-да, месхети турклар юк вагонларида манзилга декабрнинг сўнгги ўн кунлигида, қишнинг аёзида етиб боришади. Ана шундай оғир шароитда манзилга етиб боргунча сургун қилинганларнинг 25–30 фоизи ҳалок бўлади.\nҲаво совуқ бўлган кунларда, юк вагонларда 5-6 ҳафталаб узоқ йўл босиш месхети туркларни ҳолдан тойдиради. Юк вагонларидаги оғир ҳолат, касаллик ва эпидемия тарқашига сабаб бўлади, оқибатда кўпчилик ҳалок бўлади.\nМесхети туркларнинг омон қолган қисми Ўзбекистон, Қозоғистон ва Қирғизистонга етиб келганда қишнинг айни авж палласи эди. Ана шундай ҳолатда улар совуқ бараклар, палаткаларда жон сақлашга мажбур бўлади. Бугун юртимизда ёки бошқа юртларда яшаётган кекса ёшдаги месхети турклардан ўша даҳшатли кунлар ҳақида сўрасангиз, улар гап бошлашдан аввал, албатта, кўз ёш тўкиб олади. Сабаби, уларнинг аксарияти жуда ёш бўлган, уйидан, ватанидан қувиб чиқарилгани етмагандай, сўнгги манзилга етиб келгунча ўз яқинларини ҳам йўқотган.\nҚувғин қилинганларнинг умумий сони қарийб 120 минг нафар бўлган. Уларни аввалига махсус баракларга, палаткаларга жойлаштиришади. Кейинчалик маҳаллий аҳоли ёрдамида улар уй-жой тиклаб олади. Қувғин қилинганларга ўзлари жойлаштирилган ҳудуддан бошқа жойларга бориш тақиқланади.\n1953 йилнинг мартида Сталин вафот этади. Унинг даврида ноҳақ қамалганлар билан бирга ноҳақ қувғин қилинганлар иши ҳам қайта кўрила бошланади. Ниҳоят, 1956 йил 18 апрелда СССР Олий совети президиуми бошқа миллатлар қатори месхети турклар, курдлар ва хемшинлиларнинг қувғин қилиниши хато бўлгани ҳақида қарор қабул қилади. Шундан сўнг, бошқалар қатори месхети туркларга ҳам СССР бўйлаб эркин ҳаракатланиб, кўчиб юриш ҳуқуқи берилади. Аммо бошқалардан фарқли ўлароқ, месхети туркларга тарихий ватани Месхетияга қайтишга рухсат берилмайди. Шу сабабли уларнинг асосий қисми сургун қилинган жойи – Ўзбекистон, Қозоғистон ва Қирғизистонда яшаб қолади. Озроқ қисми РСФСРдаги Кабардин-Болқор АССРдан берилган ерга кўчиб боради.\nМесхети турклар ҳақида\nМесхети турклар – олтой тил оиласининг турк гуруҳига кирувчи, турк тилларининг ўғуз лаҳжасида гапирувчи, турк, озар ва гагауз миллатларига яқин бўлган миллат ҳисобланади. Улар ўзларини Аҳиска турклари (Ahıska Türkleri) деб атайди. Бугун дунёда ярим миллиондан ошиқ месхети турк бор. Улар дунё бўйлаб тарқалиб кетган. Месхети туркларнинг энг катта қисми Қозоғистон, Россия ва Туркияда яшамоқда. Уларнинг аксарияти ислом динининг суннийлик йўналишига, ҳанафия мазҳабига амал қилади.\nМесхети турклар азалдан Грузиянинг Туркия билан чегарадош Месхетия ўлкасида яшаган. Месхетия ўлкаси СССР пайтида Адиген, Ахалцих, Аспиндз туманларига бўлинган. Месхетиянинг ярми СССРга, ярми Туркияга тегишли бўлган. 1829 йилги рус–турк урушидан сўнг Адрианополь шартномасига кўра, Месхетия иккига бўлинади. Унинг ярми Россия таркибига киради, ярми Туркияда қолади. Октябрь тўнтаришидан кейин Грузия ССР тузилганида Россия таркибидаги Месхетия Грузия ССРга қўшиб берилади.\nИккинчи жаҳон урушида Месхетиядан 40 минг одам урушга боради. Уларнинг 26 минг нафари ҳалок бўлади. Месхети турклардан саккиз нафар совет иттифоқи қаҳрамони чиққан. Месхети турклар қувғин қилинган пайтда урушга яроқли эркакларининг 99,9 фоизи урушга чақирилган бўлган. Месхетияда фақат ёш болалар, аёллар ва кекса ёшдаги қариялар қолган. Шундай экан, бу миллатни ўша пайтда сотқинликда айблаш ўта абсурд иш эди.\n14 ноябрда месхети туркларнинг ўз ватанидан қувилганига 76 йил тўлади. 76 йилдан буён бу миллат ўз ватанидан айро ҳолда, дунёнинг бошқа давлатларида яшаб келмоқда. Бугун бу миллатга Туркия, Озарбойжон катта эътибор ва ёрдам беряпти. Масалан, 2014 йилда Украина шарқида айирмачилар билан ҳукумат ўртасида қуролли можаро келиб чиққанида Туркия ҳукумати можаро ичида қолган месхети туркларга бошпана беришини маълум қилади ва 400 нафарга яқин месхети туркка бошпана беради. Қолаверса, Туркияга кўчиб борадиган месхети туркларга ҳам кўплаб имтиёзлар тақдим этилади.\nЎтган асрнинг 80-йиллари охирида мустабид бир тузум бўлган СССР парчаланиб кетиш арафасига келиб қолади. Ана шундай вазиятда мамлакатни тарқаб кетишдан асраб қолишга кўзи етмаган СССР раҳбарияти турли ҳудудлар бўйлаб, турли миллатлар ўртасида қонли низолар уюштира бошлайди.\nКремлнинг «саъй-ҳаракатлари» билан:\nҚирғизистонда ўзбек ва қирғизлар ўртасида;\nОзарбойжоннинг Тоғли Қорабоғида озарлар ва арманлар ўртасида;\nГрузияда грузинлар ва абхазлар ҳамда грузинлар ва осетинлар ўртасида;\nМолдовада, Днестрбўйида руслар ва молдаванлар, гагаузлар ва молдаванлар ўртасида можаролар бўлиб ўтади.\n1989 йилда Фарғонада рўй берган ўзбеклар ва месхети турклар ўртасидаги можаро ҳам Кремль томонидан пухта ўйланган режа асосида уюштирилган эди.\nМесхети туркларнинг катта бир қисми Ўзбекистонга олиб келиб жойлаштирилар экан, халқимиз ўша пайтда бу миллатга имкони борича ёрдам кўрсатган. Уруш, қийинчилик давр бўлишига қарамай, бир бурда нонини баҳам кўрган. Орадан йиллар ўтиб, Сталин вафотидан сўнг, 1956 йилда месхети турклардан айбловлар олиб ташланганда, бу миллатнинг борадиган жойи йўқ эди. Месхетия грузинлар томонидан эгаллаб олингани учун туркларнинг асосий қисми Ўзбекистонда яшаб қолди. Келиб чиқиши ва эътиқоди ўзбеклар билан бир бўлган бу миллат Ўзбекистонда она ватанида яшагандай яшайди. Маҳаллий аҳоли ва бу миллат орасида 1989 йилгача умуман можаро келиб чиқмаган.\n1989 йилда содир бўлган фожиага расмий Москва турли сабабларни рўкач қилади. «Пивохонада чиққан жанжалдан бошланган», «Бозорда месхети турк ўзбек аёлини ҳақорат қилган» ва бошқа сабаблар кўрсатилади. Аммо кейинчалик барчасини Москванинг ўзи уюштиргани маълум бўлади.\nХалқимизнинг севимли ёзувчиси, марҳум Тоҳир Малик ўзининг «Шайтанат» «Мурдалар гапирмайдилар» ва «Пўртанали уммонда сузар ҳаёт қайиғи» номли асарларида Фарғонадаги можаронинг бошланишида Москванинг ҳиссаси қандай бўлганини қисман очиб берган. Шунингдек, кейинчалик СССР тарқаб кетиши ортидан нафақат Фарғонадаги, балки собиқ иттифоқнинг турли ҳудудларидаги бошқа можароларини ҳам расмий Москва уюштирганини исботловчи кўплаб далиллар юзага чиқади.\nЎшанда Фарғона вилоятида «месхети турк ўзбек қизини зўрлабди» ёки шунга ўхшаш ёлғон гапларни эшитган, Москвадан келиб 1–2 ўзбекни ўлдириб, туркларга ёпиштирилганини англаб етмаган маҳаллий аҳолига можаро Москвадан туриб бошқарилаётганини тушунтириш ва уларни тўхтатиш қийин эди. Шу сабабли зўравонликлар ҳам содир этилади. Тан олиш керак, ўша можароларда жабр чекканлар асосан месхети турклар бўлади. Чунки сон жиҳатидан оз бўлган турклар ҳеч қачон маҳаллий халққа бас кела олмасди.\nВаҳимали гаплар ортидан дарғазаб бўлган маҳаллий аҳоли қаерда месхети турклар яшайдиган хонадон бўлса бостириб кириб, уларга нисбатан турли зўравонликлар содир этади. Можарони тинчитиш учун Фарғонага Туркистон ҳарбий округига қарашли ҳарбий бўлинмалар ташланади.\nУшбу қонли можаро режаси Кремлда тузилганига яна бир исбот шуки, ўшангача СССРнинг турли ҳудудларида содир бўлган можароларни барчадан яшириб келган Москва, Фарғонадаги фожиани оммага кўрсатиш учун марказий телевидениедан бир нечта оператор ва мухбирдан иборат бутун бошли гуруҳни юборади. Мухбирлар ҳар куни «оловли нуқта»дан «ўзбекларнинг қонхўрлиги», «ўзбекларнинг зўравонлиги» ҳақида репортажлар узатишади ва улар марказий телевидение орқали кўрсатилиб турилади.\nФарғона фожиаси туркларнинг катта қисмини юртимиздан олиб чиқиб кетилиши билан тугади. Ўшанда Москвадаги марказий телевидение кўрсатган лавҳалардан фарқли равишда, хориж медиасига интервью берган месхети турклар ҳаммаси тушунарсиз тарзда бошлангани, бошида ўзбеклар билан можаро чиққанига ишонмаганлари ва бир-бирларидан «балки руслар билан можаро чиққандир» деб сўраганлари ҳақида гапирган. Ўша интервьюларда улар ўзбеклар билан аввал ҳеч қачон келишмовчилик юз бермагани, ўзбеклар ва турклар илдизан ҳамда эътиқод жиҳатдан яқинлиги, ҳатто қуда-анда бўлгани, шу учун ўзбекларнинг месхети туркларга қарши кўтарилганига ишонмаганини ҳикоя қилган.\nКейинчалик, Ўзбекистондан олиб чиқилган месхети турклар дунё бўйлаб тарқаб кетади. Уларнинг бир гуруҳи БМТ дастури бўйича АҚШга кўчирилади. Бир қисми Туркиядан бошпана топади. Яна бир қисми МДҲ мамлакатларида яшаб қолади. Бўлиб ўтган қонли можарога қарамай, уларнинг бир қисми «ватаним Ўзбекистон» деб мамлакатимизда яшаб қолади. Бугунги кунда улар юртимизда барча билан бир оила бўлиб, ўз уйида яшагандай яшаяпти.\nЭнг муҳими, бугун месхети туркларнинг аксарияти ўша қонли воқеаларни расмий Москва уюштирганини, ўзбеклар ва турклар эса вазият қурбони бўлганини билади. Шу учун ҳам бугун месхети турклар дунёнинг қаерида яшашидан қатъи назар, Ўзбекистонни ҳурмат ва соғинч билан тилга олади ҳамда «иккинчи ватанимиз» деб атайди. Буни ижтимоий тармоқларда, интернет сайтларда месхети турклар Ўзбекистон шарафига ҳурмат билан ёзаётган битиклардан ҳам билса бўлади.\nАна шундай ёзувлардан бирини бугун Озарбойжонда яшаётган месхети турклардан бири ёзиб қолдирган:\n«Месхети туркларни қувғин қилишганида онам олти ёшда бўлган. Улар икки ой юк вагонда, оғир шароитда йўл босган. Оиламиз Самарқанд яқинидаги қишлоққа тушган. Онамнинг айтишича, бошида улар роса қийналишган. Орадан бироз ўтиб, маҳаллий халқ туркларнинг сотқин эмаслигини, аксинча, ўз юртидан қувилган жафокаш халқ эканини тушуниб етган ва халқимизга муносабатини ўзгартирган. Айниқса 1956 йилда Хрушчёв бошлиқ ҳукумат Сталиннинг қримтатар, чечен, ингуш, месхети туркларни қувғин қилгани ноқонуний ва адолатсиз иш бўлганини тан олиб чиққанидан сўнг ўртадаги шубҳалар батамом тарқаган.\nШу тариқа халқимиз узоқ ўзбеклар билан ҳамжиҳатликда яшайди. Қуда-анда тутинади. Аммо 1989 йилда ўзбеклар билан бизнинг орамизга барибир фитна солишди. Шундан сўнг, бизни Ўзбекистондан олиб чиқишди ва Озарбойжонга келиб қолдик. Бугун биз ўша қонли воқеаларда Кремлнинг қўли бўлганини яхши биламиз ва тарих ҳам буни исботлаб бўлган».\nБир тарафдан қараганда, кимдир ёзганидай, «инсон қаерда қулай шароитда яшаса, ўша ер унга ватандир». Аммо бугун аксарият месхети турклар ватанини соғинади ва ҳанузгача халқаро ташкилотлардан тарихий ватани бўлган Месхетига қайтишда ёрдам сўрайди...\n«Ўқишга кириш осон, ўқиш қийин» — Кавказда таҳсил олаётган ўзбекистонлик талаба ҳикояси\nМирзиёев Кавказ мусулмонлари идораси раисини қабул қилди


Аҳолига тарқатилган ун талабга жавоб бермаслиги, тандирга ёпилган нонлар оқиб кетаётгани аниқланди - zarnews.uz\nМаълумки, пандемия сабабли уннинг барча ҳудудларга бир маромда етказиб берилишини таъминлаш мақсадида ҳукумат томонидан биржа савдоларисиз, маҳсулотнинг тўғридан-тўғри шартномалар билан сотилиши йўлга қўйилди. Шунингдек, ҳукумат топшириғига асосан «Ўздонмаҳсулот» корхоналарида ишлаб чиқарилган ун маҳсулоти учун белгиланган нарх солиқ ва ҳуқуқни муҳофаза қилиш органлари томонидан қатъий назоратга олинган. Aммо ун сифатига бўлган эътибор ҳам шу даражадами?\nЯқинда Чуст туманида истиқомат қилувчи фуқаро Камолиддин Рафиқов томонидан «аҳолига тарқатилган ун сифатсиз экан, тандирга ёпилган нонлар оқиб кетяпти» қабилидаги видеохабар ижтимоий тармоқларда катта муҳокамаларга сабаб бўлди.\nУшбу вазиятга аниқлик киритиш мақсадида Ўзбекистон истеъмолчилар ҳуқуқларини ҳимоя қилиш жамиятлари федерацияси ходимлари тегишли жойга боришди.\nХабарда баён этилишича, фуқаро Рафиқов «Султонмаркетсавдо» томонидан тарқатилган «Попдонмаҳсулот»нинг 25 килограмм унидан харид қилган. Аммо пиширилаётган нонлар тандирдан оқиб кетганлигидан сўнг уннинг сифатсиз эканлигини тушунган. Федерация ходимлари томонидан уннинг сифатини аниқлаш мақсадида лаборатория назоратига юборилди.\nНатижалар шуни кўрсатдики, уннинг санитар эпидемиологик ҳолати натижаси истеъмолга яроқли эканлиги, аммо Ўзстандарт талабларига тўлалигича жавоб бермаслиги аниқланди. Яъни, уннинг хом елимлилик фоизи юқори, деб маълум қилди Ўзбекистон Истеъмолчилар ҳуқуқларини ҳимоя қилиш жамиятлари федерацияси матбуот хизмати.


Самарқандда “Аҳмадбойнинг синглиси” ҳаммани чув туширди\n“Тўкис ҳаёт кечириш — тинимсиз меҳнат ва сабр-тоқат талаб қилади. Агар бирор кимса сизга осон бойиш, мўмай даромад топишни таклиф қилса, билингки, сиз фирибгарга дуч келдингиз. Дунёда жиноят турлари ичида энг кўп учрайдигани ҳам фирибгарликдир.\nЁдингизда бўлса, аввалроқ Аҳмадбой билан боғлиқ йирик молиявий пирамида шаклидаги фирибгарлик ортида анчагина машмашалар содир бўлганди. Айбдорлар тегишли жазосини олганди. Аммо бу билан фирибгарлик жинояти ва унга чув тушаётганлар камайгани йўқ. Айниқса, сўнгги пайтларда фирибгарлик хотин-қизлар ўртасида кўпайгани ачинарли. Самарқанд вилояти Пайариқ туманидаги Қумчуқ маҳалласида содир этилган йирик фирибгарлик жинояти ҳам шулар жумласидан.\nБир қоп шакарга алданганлар\nЭрта тонгдан онасини қўмсаб йиғлаётган 3 ёшли неварасини овутолмай, Мастура ая (исм-фамилиялар ўзгартирилган) ҳам ўзини йиғидан тутиб туролмади. Қариган чоғида ҳаловати йўқолди. Устига-устак, куни кеча катта невараси мактабдан йиғлаб қайтди. “Сенинг онанг ҳамманинг пулини алдаб олиб қўйган”, дея синфдошлари ажратиб қўйганмиш. Маҳалладагилар ҳам қизи Барнога “Аҳмадбойнинг синглиси” деб лақаб қўйиб олишган. Барно айни фарзандларига керак бўлган пайтда умрини панжара ортида ўтказаётгани Мастура аянинг қаддини букиб қўйди. Қизининг қилмишларидан сўнг онахон кўчага ҳам чиқолмай қолди...\n...Бир пайтлар Барно ҳам барча қатори рисоладагидек оила қурган эди. Уйи яқинидаги коллеж кутубхонасида кутубхоначи бўлиб ишларди. Кетма-кет уч фарзандли бўлди. “Рўзғор — ғор”, деганларидек, бора-бора эрининг топиш-тутишидан кўнгли тўлмади. Ўйлай-ўйлай, ўзини савдо-сотиққа урди. Дўкон очиб, аёллар либосларини сота бошлади. Ҳар бир ишнинг қийинчилиги бўлгани каби савдонинг ҳам ўзига хос машаққатлари борлигини англади. Шундан сўнг тезда бойиб кетиш йўлларини қидира бошлади. Турли режалар миясида чарх уриб айланарди.\nКўп ўтмай, барчанинг наздида тижорат ишлари билан шуғулланаётган бой аёлдек кўринишга кириб, ёнидагиларнинг ишончига кирди. Пулини кўпайтириб қайтариш эвазига бошқа тадбиркорлардан пул ола бошлади. Аввалига пул берганларга келишув учун бир қопдан шакар, каттароқ маблағ берганларга эса мебель анжомларини ҳадя этди. Унинг сахийлигидан тез орада бошқалар ҳам хабар топди. Энди одамларнинг ўзлари пулларини олиб келиб берадиган бўлишди.\n“Минг долларни икки минг қилиб бераман...”\nДўкони ёнидаги икки қаватли бинода уч ака-ука савдо-сотиқ ишлари билан шуғулланарди. Барно уларга ҳам пулларини кўпайтириб беришни таклиф қилди.\n— Агарда минг доллар берсангиз, икки ойда икки минг доллар қилиб қайтараман, — деди Барно. — Яна кўп маблағ учун алоҳида “бонус”лар ҳам бор.\nАввалига ака-укалардан рад жавобини олган бўлса-да, кўнгилларига чўғ ташлаб қўйганини сезди. Кўп ўтмай, ака-укалар ҳаловатини йўқотишди. Бир-бирига билдирмаган ҳолда йиққан маблағини Барнонинг қўлига тутқазишди. Қизиғи шундаки, уларнинг умр йўлдошлари ҳам яширин тарзда Барнога йиққан пулини олиб келиб беришди. Кунларнинг бирида овсинлар бир-бирига берган қарз устида жанжаллашиб қолишди. Ҳаммаси ана шундан кейин бошланди.\n— Бунча, бераман шу пулингизни. Барнога берганман, эртага бориб оламан. Икки баравар қилиб бераман деган, — деди катта овсин кичигига.\nАммо овсинлар ҳар қанча уринмасин, Барнони топишолмади. Уйига борса — уйида, дўконига келса — дўконида йўқ эди. Хуллас, битта оила, яъни уч ака-ука ва хотинлари 90 минг АҚШ долларига чув тушишганини кеч англашди. Бу пайтда Барно ишлари ўзи кутмагандан-да юришиб кетганидан сармаст эди. Ўйлаб ўтирмасдан ким пул берса, олаверди. Аммо “кўза кунда эмас, кунида синади”, деганларидек, кўп ўтмай, “пулимни қайтариб бер”, дея эшигини тақиллатиб келадиганлар кўпайди...\n“Маҳаллага қилинган шикоят орқали билдик”\n— Барнонинг қилмишларидан йиғинга шикоят қилиб келган аёл орқали хабар топдик, — дейди Қумчуқ маҳалласининг хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассиси Нигора Муродиллаева. — Маълум бўлишича, Барно у аёлга арзон нархда ер-участка олиб бераман деган. Аёл бор пулини унинг қўлига топширган. Участкадан дарак бўлавермагач, пулини олишга борса, Барно тан олмабди. Маҳалла раиси, профилактика инспектори билан бирга бордик. Маълум бўлишича, Барно кўпчиликнинг пулини алдов йўли билан олишга улгурган экан. Пулини ололмаган аёл жанжаллашиб, унинг уйидаги баъзи жиҳозларни олиб кетди. Барно билан юзма-юз гаплашганимизда: “ўзим ҳам бир кишига алданиб қолдим”, деди. Ортиқча гапирмади. Ҳозирда у жазо муддатини ўтамоқда. Болаларига онаси қараб турибди. Турмуш ўртоғи фарзандларидан тез-тез келиб хабар олади.\nБуни қарангки, аёлнинг фирибгарлиги ҳақида ҳамма хабар топиб, миш-мишлар кенг тарқалса-да, маҳалла фаоллари бундан бехабар қолган. Унинг хонадонига ҳар куни ўнлаб кишилар пул бериб кетган, вақт ўтгач, маблағини сўраб жанжал-тўполонлар қилган. Аммо масъулларнинг ҳеч бири буни сезмаган, кўрмаган.\nАчинарлиси, Барнонинг турмуш ўртоғи ва отаси ҳам доимо савдо ишларига ёрдамлашиб келишган. Аммо улар ҳам аёлнинг фирибгарлик қилаётганидан бехабар қолганини айтишмоқда. Аслида ҳар қандай эркак аёлининг нима қилаётганидан хабардор бўлиши кундек равшан-ку. Аёл шунча пулни олса-ю, ёнидаги умр йўлдоши бехабар қолиши ҳақиқатдан йироқ. Ёки отани ўз қизининг босаётган қадами наҳотки ўйлантирмаган бўлса?!\nҚонун ҳамма учун баробар. Ҳуқуқни муҳофаза қилувчи органларга фирибгар аёл устидан ўнлаб шикоятлар келиб тушгач, унга нисбатан жиноий иш очилди. Суд томонидан тегишли жазо тайинланди.\nМақолани тайёрлаётган пайтимиз Барнонинг жазони ижро этиш муассасасида кўзи ёригани ҳақида эшитдик. У ўғил фарзандли бўлибди. Ачинарлиси, туғилган гўдак улғайгач, келажакда ўзининг панжара ортида дунёга келганини эшитса, қай аҳволга тушиши ҳақида Барно ҳеч ўйлаб кўрганмикан? “Халқимизда бировнинг ҳақи буюрмайди” деган нақл бежизга айтилмаган. Шунча алдов билан олинган пуллар унга насиб этармикан?”\nШаръий никоҳда бўлган ўқувчи 4-маротаба фирибгарлик содир этганда қўлга олинди\n“7000 доллар берсанг, ўғлинг жазодан қутилиб қолади” – Самарқандда фирибгарлик\nЎғил ўз онасини “уйни менинг номимга ўтказиб берасан”, деб калтаклади


«Титаник» дарғаси (Жеймс Кэмерон) - www.ziyouz.uz\nБош саҳифа Илм ва фанСанъат«Титаник» дарғаси (Жеймс Кэмерон)\nАфсонавий лайнер “Титаник” чексиз океан бўйлаб сузиб бормоқда. Унинг бағрида эса ҳаёт қайнайди. Бир манзилга йўл олган турфа тақдирлар орасида икки қалб бир-бирини топади. Кемада туғилган бу оташин муҳаббат миллионларнинг қалбини ларзага келтиради… Леонардо де Каприо, Кейт Уинслет, Билли Зейном… Ҳа, бу ёддан чиқмас севги тарихи ва актёрлар номларини дунёга танитган фильм –“Титаник”! Унинг “отаси” Жеймс Кэмерон эса ўша қаҳрамонлари сингари шон-шуҳратга бурканган, инсониятни ўз санъати билан лол қолдирган “тирик афсона”!\n1954 йилнинг 16 августида Канаданинг Капускасинг шаҳрида яшовчи муҳандис Кэмерон оиласида бир ўғил дунёга келади. Унинг исми Жеймс бўлиб, дастлаб Чиппьюда, сўнгра ота-онаси билан Калифорнияга кўчиб ўтиб, у ердаги мактабда савод чиқаради. Жеймс чапақай бўлса-да, расм солиш уқуви анчагина юқори бўлиб, бу унга онасидан ўтган хислат эди. Вақт ўтиб, Жеймс Калифорния университетининг физика факультети талабаси бўлади, бироқ ўқишни ўз ҳолича ташлаб қўйиб, кинофильмларни суратга олиш жараёнларига берилиб кетади. 1978 йилда икки мактабдош дўсти билан ўзини бу соҳада синаб кўрмоқчи бўлади ва“New World Pictures” киностудияси раҳбари Рожер Корман кўмагида қисқа метражли фильм суратга олади… Бу даврда кино оламида ўз ўрнини топиш, обрў қозониш унинг асосий мақсади эди. Шу сабабдан бўлса керак, оиласига етарлича эътибор бермагани боис, рафиқаси билан ўрталаридаги никоҳ бузилади.\nИттифоқо Кэмерон қаттиқ шамоллайди. Айни шу бетоблик кезларида унинг хаёлига ўзгача бир сценарий ғояси келади. Босинқираб, тушида кўзлари қизил ёниб, ўз шаклини ўзгартириб турувчи аёлни кўради ва тезда уни қоғозга туширади. Бу “Терминатор” номли сценарий бўлиб, Кэмерон уни кўрсатиб, жуда кўп режиссёрларга, кинокомпанияларга мурожаат қилади, аммо ҳеч ким у билан бирга ишлашни истамайди. Бироқ, сценарийни кўриб чиққан продюсер (кейинчалик рафиқаси) Гэйл Энн Хёрд уни суратга олиш учун бошқаларга учрашмаслигини сўрайди ва иш олдидан Жеймсга бир доллар беради. Ниҳоят 1884 йилда “Терминатор” фильми экран юзини кўради. Кэмерон ўзгача жанрдаги фильми билан ҳаммани лол қолдиради. Ниҳоят, унга омад ва шуҳрат эшиклари очилади. Илк ижоддаги муваффақият Жеймс Кэмеронга “Бегона”, “Жар”, “Чинакам ёлғон”, “Ажойиб кунлар”, “Терминатор 2” сингари бир қанча фильмларни тасвирга туширишга ҳам руҳан, ҳам моддий томондан имконият яратади. Режиссёр бу фильмлари билан ўз салоҳиятини намойиш қилишга улгуради. Аммо Жеймс Кэмероннинг чинакам шону шуҳрати 1997 йилда суратга олинган машҳур “Титаник” фильми билан боғлиқ. Мазкур фильм ижодкорлари бир неча “Оскар” ва турли халқаро кинофестивалларда хилма-хил номинациялар бўйича такрор-такрор ғолибликни қўлга киритдилар. Ҳанузгача бутун дунё томошабинларига севимли бўлган ушбу фильм ҳақида юзлаб телекўрсатувлар тайёрланган, минглаб мақолалар ёзилган… Жеймс Кэмерондан олдин ва кейин ҳам британияликларнинг 1912 йилда юз берган “Титаник” кемаси ҳалокати акс эттирилган 15 дан ортиқ турли жанрдаги фильмлар суратга олинган. Аммо Кэмероннинг фильмида инсон қалбида ва атрофида кечадиган ҳамма нарса – хиёнат, диёнат, разолату сохталик, нафс, улкан ҳадик, қўрқув даҳшати ва албатта бари-баридан ғолиб чиққан, баридан баланд тургувчи абадий ишқ тажассуми бор… Режиссёр ҳамда сценарий муаллифи Кэмерон шу йўл билан инсонлар қалбидаги эзгулик дарвозасини черта олган эди. Шунингдек, ушбу фильм замонавий кино технологияларидан фойдаланишнинг энг ёрқин ва мукаммал намунаси сифатида режиссёрнинг шуҳратига шуҳрат қўшди.\nКанада халқининг ифтихори, Голливуднинг ёрқин юлдузига айланган Кэмерон “Титаник”дан сўнг маълум муддат бадиий фильмлар яратишдан чекланиб, телесериаллар, ҳужжатли фильмлар суратга олиш билан машғул бўлди. Довруғи жаҳон кино экранларида шов-шув бўлган “Титаник” мелодрамасидан кам бўлмаган, тамоман ўзгача услубдаги “Аватар” картинасига қадар у яна “Қора фаришта”(2000), “Бисмарк экспедицияси”(2002), “Ўпқон аломати: Титаник”, “Исонинг йўқолган қабри” (2007) яна бир қатор фильмлар ишлади. 2009 йилда “Аватар”нинг тақдим этилиши Кэмероннинг жаҳонда яна бир бор кинорекорд ўрнатишига сабаб бўлди. Саргузашт-фантастика жанридаги бу фильмнинг яратилиш тарихи узоқ йиллар аввал бошланган эди. Гарчи Кэмерон “Аватар” сценарийсининг асосий қисмини 1990 йилда ёзиб бўлган ва шу йилнинг ўзидаёқ суратга олиш ишларини бошлаган бўлса-да, уни 2006 йилга келиб тугатди. Турли сабабларга кўра кўп йиллик меҳнат эвазига дунёга келган фильмнинг дастлабки премьераси 2009 йил декабрь ойида Лондон, Канада, Россия мамлакатларида бўлиб ўтди ва энг кўп маблағ тўплаган оламшумул экшн фильм сифатида эътироф этилди. Фильм 2010 йилда бешта номинация бўйича “Оскар” мукофотига лойиқ топилди. Дарҳақиқат, “Аватар” охирги йилларда Голливуд кинокомпанияларида яратилаётган жангари-саргузашт картиналар орасида энг оригинал ва визиул эффектларларга бой фильм эди. Режиссёр бу муваффақиятли тақдимотидан кейин бир нечта фильмларга продюсерлик қилган бўлса-да, навбатдаги муаллифлик асарини олишга шошилмаяпти. Аксинча, “Аватар”нинг мантиқий давоми сифатида иккинчи ва учинчи фильмларини яратиш устида иш олиб бормоқда.\nРежиссёрнинг шахсий ҳаёти у қадар ҳавас қиларли даражада эмаслиги кўпчиликка аён. У кўп бора уйланган ва ҳатто фильм яратиш борасида ўз рафиқаси билан ҳам рақобатга киришган. У кинонинг ўзидан ҳам кўра уни суратга олиш жараёнини хуш кўради. Бу Жеймс Кэмероннинг чинакам санъат кишиларида учрайдиган бироз ғалати, аммо ўзига хос жиҳатидир, эҳтимол…\nМафтуна Муҳаммадаминова тайёрлади\n← Аввалги Аввалги Абдулла Қодирий. Биз ким ва нималардан қўрқамиз? (1923)\nКейинги → Кейинги: Пошшохожа (1480-1547)


Хотин-қизлар – касаба уюшмалари эътиборида\nХотин-қизларнинг муаммоларини ўрганиш ва ҳал этиш, уларни моддий ва маънавий қўллаб-қувватлашга қаратилган чора-тадбирларни амалга ошириш бўйича Ўзбекистон касаба уюшмалари федерацияси ишчи гуруҳи жорий йилнинг февраль-март ойларида Самарқанд вилояти туман ва шаҳарларида ўрганиш ишларини олиб борди.\nЎшанда ишчи гуруҳ вилоятнинг 1100 га яқин маҳалласида 5305 та кам таъминланган, ижтимоий ҳимояга муҳтож оилаларга кирди, уларнинг яшаш шароити билан танишди, оила аъзоларининг дардларини эшитди.\n– Ўрганиш жараёнида бу оилаларда 6478 та муаммо аниқланди, – дейди Самарқанд вилояти касаба уюшмалари ташкилотлари бирлашмаси раиси С.Рафиқов. – Муаммоларанинг асосий қисми (38,6 фоизи) уй-жой билан таъминлаш ва мавжуд уй-жойни таъмирлаш билан боғлиқ эди. Шунингдек, саломатлигини тиклаш, моддий ёрдам олиш, ишга жойлашиш, тадбиркорлик фаолиятини бошлаш учун кредит ажратишда доир масалалар қайд этилди. Албатта, ҳеч бир муаммо эътибордан четда қолмади. Ўзбекистон Республикаси Олий Мажлиси Сенати раиси, Ўзбекистон касаба уюшмалари федерацияси раиси ҳамда вилоят ҳокими томонидан тасдиқланган чора-тадбирлар дастури асосида ўрганиш чоғида аниқланган масалаларни ечишга киришилди.\nУшбу мақсадлар учун Вазирлар Маҳкамасининг 2020 йил 9 апрелдаги фармойиши билан Самарқанд вилоятига режалаштирилган 10237.6 миллион сўм маблағдан 9 миллиард сўми молиялаштирилди. Шунинг ҳисобидан ҳозиргача вилоятимиз бўйича 1123 нафар хотин-қизлар тикув машиналари билан таъминланди, касаначилик асосида янги иш ўринлари ташкил этилди. 219 нафар хотин-қизларнинг уй-жойини таъмирлаш учун 959,4 миллион сўмлик қурилиш материаллари олиб берилди. 157 нафар опа-сингилларимизга дори-дармон учун 365,8 миллион сўм, 42 нафарининг даволаниши учун 110,6 миллион сўм ажратилди. 175 нафар хотин-қизга 453,4 миллион сўм моддий ёрдам кўрсатилди.\nСамарқанд шаҳар Шукрона маҳалласида яшовчи С.Эшонқулованинг қизи Ш.Темирова фуқаролар йиғини кўмагида ўқув курсида тикувчилик йўналишида ўқиб, ҳунар ўрганди. Аммо оиланинг тикув машинаси харид қилишга имконияти йўқ эди. Бу муаммо ҳам касаба уюшмалари ёрдамида ҳал этилди – Ш.Темировага замонавий тикув машинаси берилди ва у айни пайтда ўз хонадонида тикувчилик қилиб, пул топмоқда.\nКуни кеча Нарпай туманида ижтимоий ҳимояга муҳтож ва ишсиз 50 нафар хотин-қизлар ана шундай кўмакдан баҳраманд бўлди. Уларга ҳам тикув машиналари берилди.\nУшбу йўналишда Каттақўрғон туманида амалга оширилган иш ибратли ташаббусга айланди. Ўрганишлар давомида туманда уй-жойга эҳтиёжманд 10 нафар хотин-қиз учун арзон уйлар қуришга қарор қилинди. Касаба уюшмалари томонидан 514,6 миллион сўм маблағ йўналтирилди. Туман ҳокимлиги бошчилигида қисқа фурсат ичида 1 миллиард 600 миллион сўм маблағ эвазига Боғот маҳалласида ҳар бири 3 хонадан иборат 2 сотихли янги уй-жойлар қуриб битказилди.\nМустақиллик байрами арафасида бу уйлар ўз эгаларига топширилди.\n– Уйимиз йўқ эди. Турмуш ўртоғим яқинда бахтсиз ҳодиса туфайли оламдан ўтгач, қизим иккимизнинг бугунимиз ҳам, эртамиз ҳам қоронғу бўлиб қолди, – дейди Хумора Исмоилова. – Ёрдам сўраб, туман ҳокимлигига мурожаат қилдим. Бизни ҳимояларига олишди, уй-жой қуриб берилишини айтишди. Лекин ишонмагандик. Ҳалиям янги уйга, ўз уйимга эга бўлганимга ишонмай турибман. Тушга ўхшайди. Лекин бу ҳақиқатлиги кўнглимизга бир дунё қувонч ва шодлик бағишлади.\nВилоятда дастур доирасида хотин-қизларни моддий ва маънавий қўллаб-қувватлаш ишлари давом этмоқда.


“Оʼzbegim ayoli” – мунис аёлларга эътирофимиз мукофоти » Новости Узбекистана сегодня: nuz.uz\nНовости Узбекистана → ЖАМОАТЧИЛИК → “Оʼzbegim ayoli” – мунис аёлларга эътирофимиз мукофоти\n25-02-2020 20:40 0 512 Рейтинг1 Чоп этиш\nАлишер Навоий номидаги Ўзбекистон давлат академик катта театрида “Oʻzbegim ayoli – 2020” миллий мукофоти тақдимотига бағишланган тадбир бўлиб ўтмоқда деб ёзмоқда UzA нашри.\nТадбир 8 март – Халқаро хотин-қизлар куни муносабати билан “Milliy-TV” телеканали томонидан ташкил этилди.\nТадбирда вазирликлар, идоралар, ижодий ва жамоат ташкилотларида ишлаётган хотин-қизлар, уй бекалари, турли соҳа вакиллари, ёшлар иштирок этмоқда.\nЮртимиз бутун умрини эзгуликка бағишлаган, оиласи, жамият, юрт равнақига муносиб ҳисса қўшаётган фидойи, мунис аёллар билан янада гўзал. “Oʻzbegim ayoli” миллий мукофоти учун ўтказилган танлов ҳам шундай заҳматкаш, фидойи аёлларни қўллаб-қувватлаш, фаолиятини халқимизга яқиндан танитишдек мақсадларни кўзлайди.\n“Oʻzbegim ayoli – 2020” миллий мукофоти учун юртимизнинг турли ҳудудларида истиқомат қиладиган кўплаб аёлларнинг ҳужжатлари тақдим этилди. Улардан ўн бир нафари эса турли номинациялар бўйича мукофотларга муносиб топилади.


ПФЛ нормативдан ўта олмаган футболчилардан қайта тест олади\n25 август, 2018, 12:00\nPEPSI Суперлига клублари футболчиларининг жисмоний ҳолати Ўзбекистон Футбол Ассоциацияси томонидан тасдиқланган тест-синовлари орқали назорат қилиб борилмоқда.\nТаъкидлаш жоизки, бу каби тест-синовлари жорий йил аввалида ўзбек футболида илк марта амалга тадбиқ этилди. Синовларнинг дастлабкиси ўтган йилнинг декабрь ойида, сўнгра чемпионат старти олдидан февраль ойида ўтказилиб, шу орқали миллий чемпионатимиз клублари футболчиларининг жисмоний ҳолати ҳақида умумий хулоса қилинганди.\nМазкур тест-синовлари тизимини ишлаб чиқиб, футболчиларнинг жисмоний ҳолати яхшиланиб боришини назорат қилаётган Ўзбекистон Футбол Ассоциациясининг Техник ривожлантириш бошқармаси илмий-методик бўлими белгиланган режа асосида ёзда ҳам футболчиларни норматив-тестларидан ўтказганди. Шу жараёнда нормативларни қониқарсиз топширган бир қатор футболчилар шартли равишда Суперлига ҳамда Про лига ўйинларида майдонга тушиб келишди.\nЭнди ўша нормативдан ўта олмаган футболчилар якуний тестларни топширишади. Нормативлар Ўзбекистон Футбол Ассоциациясининг Техник ривожлантириш бошқармаси мутахассислари томонидан 28-29 август кунлари қабул қилинади. Жамоаларга қулайлик яратиш мақсадида Водий клубларининг нормативдан ўта олмаган футболчилари 28 август куни Фарғона шаҳридаги “Истиқлол” стадионида тест топширишади. Воҳа клублари эса 29 август санасида Бухоро шаҳридаги “Бухоро” стадионида норматив топширишади.\nТестлардан ўта олмаган футболчилар Суперлига ва Про лига баҳсларига қўйилмайди.


15:29 / 25 февраль 991 pdf Ўқиш режими + -\n«Расулуллоҳ соллаллоҳу алайҳи васаллам билан бирга намоз ўқишга турганимда, у зот туриб, Бақара сурасини ўқидилар. Раҳмат ояти келса, тўхтаб, раҳмат сўрардилар, азоб ояти ўтса, тўхтаб паноҳ тилардилар. Сўнг қиёмда турганларича рукуъ қилдилар. Рукуъларида:\nسُبْحَانَ ذِي الْجَبَرُوتِ وَالْمَلَكُوتِ وَالكِبْرِيَاءِ وَالعَظَمَةِ\n«Субҳана зил жабарути вал малакути вал кибрийаи вал ъазомат» (Жабарут, малакут, кибриё сифатли Аллоҳни поклаб ёд этурман), деб ўқирдилар. Сўнг саждаларида ҳам худди шундоқ қилдилар».\nАбу Довуд ва Насаий ва Термизий ривоятлари.\n10:04 / 25 февраль 431\n08:00 / 26 февраль 1376\n4793 08:29 / 03.01.2019\n2140 08:54 / 25.01.2019


10:22, 06.01.2022 // 11794\nИжтимоий тармоқларда ЙПХ ходимларининг қонуний талабига бўйсунмасдан уларга фаол қаршилик кўрсатаётган икки фуқаронинг видеоси тарқалди. ИИВ ЙҲХББ ахборот хизматининг маълум қилишича, мазкур ҳолат Бухоро вилояти Вобкент тумани марказида содир бўлган.\nМаълум қилинишича, 5 январь куни соат 10:30 ларда Вобкент тумани ЙҲХБ ходимлари Абдулла Қодирий кўчасида ўрганишлар олиб борилаётган вақтида инспекторлар Matiz автомобиль ҳайдовчисига тўхташ ишорасини кўрсатган. Бироқ ҳайдовчи инспекторнинг талабига бўйсунмай, ҳаракатланишни давом этган.\nШундан сўнг, ҳайдовчидан автомобилни бошқариш ҳуқуқини берувчи ҳужжатларни кўрсатиш сўралган, бироқ у инспекторларга бирор ҳужжат кўрсата олмаган. Мулоқот давомида инспекторлар ҳайдовчини спиртли ичимлик истеъмол қилганликда гумонлаб, уни тегишли тартибда тиббий кўрикдан ўтишга таклиф қилган.\nМастликда гумонланган ҳайдовчи ҳамда унинг ўғли ЙПХ ходимининг қонуний талабини бажармасдан фаол қаршилик кўрсатган. Охир-оқибат инспекторлар ота-болани тиббий кўрикдан ўтказиб, автомобилни жарима майдонига жойлаштирган.\nМазкур қоидабузарлик шу куннинг ўзида жиноят ишлари бўйича Вобкент туман судида маъмурий тартибга кўриб чиқилган. Суд қарорига кўра, ҳайдовчи Маъмурий жавобгарлик тўғрисидаги кодекснинг 183-моддаси (майда безорилик), 194-модда (ички ишлар органлари ходимининг қонуний талабларини бажармаслик) 1-қисмида назарда тутилган ҳуқуқбузарликни содир этганликда айбли деб топилган ва унга 15 сутка маъмурий қамоқ жазоси тайинланган.\nҲайдовчининг ўғлига нисбатан эса БҲМнинг 5 баравари (1,35 миллион сўм) миқдорида жарима жазоси тайинланган.\nАввалроқ Қашқадарёда ЙПХ ходимининг фаолиятига қаршилик кўрсатган ҳайдовчи 10 суткага қамалгани, Тошкентда тўланмаган жарималари сабаб қидирувда бўлган Nexia ҳайдовчиси ЙПХдан қочаётганида инспектор ва пиёдани уриб юборгани тўғрисида хабар берилганди.\n«Пулингни бераман, ‘без очеред’ ювасан». Қорақалпоғистонда ЙПХ ходими ва автомобиль ювиш шохобчаси ишчиси ўртасида тортишув акс этган видео тарқалди\n12:40, 30.06.2022 // 102176\n13:32 Кеча // 70427\n18:43, 30.06.2022 // 53421\n21:15 Кеча // 49393\n21:29 Кеча // 42520


ЎЗБЕКИСТОН РЕСПУБЛИКАСИ ОЛИЙ СУДИСУДЬЯЛАР ҚАСАМЁД ҚАБУЛ ҚИЛДИ from\nУнда биринчи марта лавозимга тайинланган жиноят ва фуқаролик ишлари бўйича судлар, маъмурий ва иқтисодий судлари судьяларининг қасамёд қабул қилиш маросими ўтказилди.\nСудьялар ва ота-оналар иштирок этган тадбирда Олий суд раиси К. Комилов ва бошқалар мамлакатимизда суд ҳокимиятининг чинакам мустақиллиги, фуқаролар ҳуқуқ ва эркинликларининг ишончли ҳимоясини таъминлаш, одил судловга эришиш даражасини ошириш борасида амалга оширилаётган ишлар юксак самара бераётганини алоҳида таъкидлади.\nСўнгги йилларда юртимизда суд-ҳуқуқ соҳаси фаолияти самарадорлигини ошириш, судьяларни танлаш тартибини такомиллаштириш, ҳар бир иш бўйича қонуний, асослантирилган ва адолатли суд қарорлари чиқарилишини таъминлашга қаратилган комплекс чора-тадбирлар амалга ошрилди.\nМажлисда Судьялар олий кенгашининг 2019 йил 5 январдаги қарори билан илк бор беш йиллик муддатга судьялик лавозимига тайинланган 79 нафар судья қасамёди эшитилди.\nТадбирга ташриф буюрган ота-оналар янги судьяларга оқ фотиҳа бериб, энг яхши тилакларни билдирди.\nҚасамёд қабул қилган судьяларга гувоҳнома ва «Судьяларнинг одоб-ахлоқ кодекси» топширилди.


hidoyat.uz – “Мовароуннаҳр” нашриётининг сайти - ДУОНИНГ ИЖОБАТИ ИХЛОСДА\nДУОНИНГ ИЖОБАТИ ИХЛОСДА\nКўпдан буён бир ниятнинг амалга ошиши илинжидаман. Аллоҳ таолодан эртаю кеч дуо қилиб сўрасам-да, ноумидлик кўнглимни чулғаб оляпти.\nАллоҳ таоло: “Сиздан (эй Муҳаммад!) бандаларим Менинг ҳақимда сўрасалар, (айтинг) Мен уларга яқинман. Менга илтижо қилувчининг дуосини ижобат этурман...” (Бақара, 186) деган-ку, дея ўзимни юпатаман ва яна умид... Кўнглим гоҳ хотиржам, гоҳи безовта.\nШунда Абн Ато Сакандарийнинг (раҳматуллоҳи алайҳ): “Парвардигордан дуоингнинг ижобат бўлмаётганини эмас, балки, Раббингдан одобингни гўзал қилишини сўра”, деган маънодаги ҳикматли сўзи ёдимга тушди. Манбалардан дуонинг қабул бўлиш шартлари ҳақидаги бобни кўздан кечирдим. Унда ёзилишича, дуо қабул бўлишининг бир неча шарти бўлиб, Аллоҳ таолога ихлос билан дуо қилиш унинг қабул бўлишига биринчи поғона экан. Қуъони каримда бундай дейилган: “Бас, (эй мўминлар!) Гарчи кофирлар ёмон кўрсалар-да, Аллоҳга – Унга динни холис қилган ҳолингизда дуо (ибодат) қилингиз!” (Ғофир, 14). Ушбу оятни ўқиб, дуо асносида ўтганларнинг руҳларидан мадад сўраб ёки омадга таяниб эмас, балки марҳамати чексиз, Қодир Аллоҳдан ихлос билан сўрашимиз кераклигини тушундим. Ибн Аббос (розияллоҳу анҳу) ривоят қилган ҳадисда ҳам Пайғамбаримиз (алайҳиссалом) “Сўрасанг Аллоҳдан сўра, мадад тиласанг, Аллоҳдан тила” (Имом Бухорий, Имом Термизий), деб марҳамат қилганлар. Дуодан сўнг сабрли бўлиш мўминга зийнат бераркан. Абу Ҳурайра (розияллоҳу анҳу) ривоят қилган ҳадисда Расулуллоҳ (соллаллоҳу алайҳи ва саллам): «Сиздан бирингиз: “Дуо қилдим, ижобат бўлмади”, деб шошилмаса, унга ижобат қилинаверади» (Имом Бухорий, Имом Муслим), дея таълим берганлар. Ният амалга ошишининг яна бир шарти гуноҳларга тавба қилиш бўлиб, Ҳазрат Умар (розияллоҳу анҳу) бундай тавсия беради: “Аллоҳ таоло ҳаром қилган нарсадан тақво қилиш билан Парвардигор дуо ва тасбеҳни қабул этади”.\nҲалол касб билан шуғулланиш дуо ижобат бўлишининг асосий омилидир. Зеро, инсоннинг энг яхши таоми қўл меҳнати орқали ҳалол топиб еганидир. Пайғамбаримиз (алайҳиссаллом): “Эй одамлар, Аллоҳ покдир, фақат пок нарсани қабул қилади. Парвардигор мўминларга пайғамбарларига буюрган нарсани буюрди: «Эй пайғамбарлар! Пок (таом)лардан тановул қилингиз ва эзгу (иш) қилингиз! Албатта, Мен қилаётган ишларингизни билувчидирман” (Мўминун, 51), “Эй имон келтирганлар! Сизларга Биз ризқ қилиб берган покиза нарсалардан еб, Унга шукр қилингиз!” (Бақара, 172) деб марҳамат қилади.\nАллоҳ таолога нисбатан яхши гумонда бўлиш, гапларимизни тадаббур билан, қалбдан айтишимиз кўнгилларга хотиржамлик келтираркан. Ҳар нарсани ёмонликка буриб, кўнгилни бузиб, ҳаловатимизни йўқотишда эса яхшилик йўқ. Ҳадиси Қудсийда Аллоҳ таоло: “Мен ҳақимда бандам қандай ўйласа, мен унга ўшандай жавоб қиламан” (Имом Бухорий, Имом Муслим), деб марҳамат қилган. Абу Ҳурайрадан (розияллоҳу анҳу) келган ривоятда ҳам Пайғамбаримиз (алайҳиссалом): “Аллоҳ таолога ижобат бўлишига аниқ ишонган ҳолда дуода бўлинг. Аллоҳ таоло ғофил қалбнинг дуосини қабул қилмайди” (Имом Термизий ва Ҳоким), деб айтганлар. Шунингдек, уламолар дуода ҳаддан ошмаслик, Аллоҳ таолонинг ҳикматига ёки шариат ва унинг амрларига зид келадиган ҳар қандай саволдан тийилиш, ёинки Аллоҳ таоло хабар берган нарсага хилоф келадиган сўзларни айтмасликни ёзадилар. Жамоат жойларида дуони узоқ қилиб, одамларни малоллантириб қўйиш ҳам ҳаддан ошишга кирар экан. Аллоҳ таоло айтади: “Раббингизга зорланиб ва хуфёна (овозсиз) дуо қилингиз! Зеро, У (дуода ва бошқада) ҳаддан ошувчиларни ёқтирмагай” (Аъроф, 55). Бундан ташқари, дуо бизни вожиб ишлар ёки фарз амалларни бажаришдан тўсмаслиги керак. Яхшиликка буюриб, ёмонликдан қайтариш ҳам дуонинг қабул шартларидан бири бўлиб, Ҳузайфа ибн Ямоннинг (розияллоҳу анҳу) ривоятида Расулуллоҳ (соллаллоҳу алайҳи ва саллам): “Жоним қўлида бўлган Зотга қасам, яхшиликка буюриб, ёмонликдан қайтарасиз. Ёки Аллоҳнинг сизга иқобининг юборилишини тезлатиб қўясиз. Ана шунда Унга дуо қилсангиз ҳам уни қабул қилмайди” (Имом Термизий), деб бизни огоҳлантирган эканлар.\nЮқоридаги тавсияларни амалга оширишни кўнглимга тугарканман, ҳазрат Умарнинг (розияллоҳу анҳу) сўзлари ёдимга тушди: “Дуоимнинг ижобат бўлиши муҳим эмас. Балки қилган дуоим аҳамиятлидир. Агар мен ҳақиқий, ихлос билан дуо қилолсам, албатта, ижобат мен билан биргадир”.


DELETE FROM `jrn81_options` WHERE `option_name` = '_transient_duplicator_pro_frotend_delay'\nФейк хабарлар “ёмонликларнинг онасидир” – Jurnalist\nR S2019-11-13T09:35:29+05:0013 Noyabr, 2019|Сирдарё вил.|\nСирдарёлик бир гуруҳ журналистлар пойтахтимиздаги Европада хавфсизлик ва ҳамкорлик ташкилоти(ЕХҲТ)нинг республикамиздаги лойиҳалар Координатори офисида “Таҳлилий журналистикада оммавий ахборот воситлари вакиллари салоҳиятини ошириш: факт-чекинг инструментларидан фойдаланиш” мавзусидаги семинар-тренингига ташриф буюришди.\nТренингда лойиҳа тренерлари литвалик Дайнис Радзевичиус ва польшалик Анджей Краевскийларнинг “ОАВда фейк ахборотлар муаммоси, уларнинг жамият учун хавфи ва таъсири. Фейкларга қарши фаолият—жаҳон тажрибаси ва амалиёти”, ““Факт-чекинг унсурлари, мультимедия платформаларидан фойдаланиш” мавзуларидаги гурунглари журналистларни жаҳон журналистикасидаги тажрибалардан воқиф этди.\nНотиқларнинг чиқишларидан шу нарса ойдинлашдики, ОАВда факт ва рақамлардан фойдаланганда журналист етти ўлчаб бир кесиши лозимлиги мисоллар ёрдамида атрофлича таҳлил қилинди. Бунда турли манбалардан олинган (ижтимоий тармоқлар ва бошқа манбалар) далилларнинг ҳаққонийлигини текшириб кўриш, яъни факт-чекинг ОАВга бўлган ишончсизликнинг олдини олади.\nТренерлар мазкур масалада ўз нуқтаи назарларини халқаро тажриба мисолида кўрсатиб беришга ҳаракат қилишди. Фейк информация (ёлғон информация) таъсири ёмон оқибатларга олиб келиши алоҳида таъкидланди. Тренерларнинг таъкидлашларича, фейк хабарлар “ёмонликларнинг онасидир”.\nCеминарнинг тақдимот, баҳс-мунозара, музокара ва амалий машғулотларида сирдарёлик журналистлар фаол иштирок этдилар. Айниқса, Ўзбекистон Журналистлар ижодий уюшмаси Сирдарё вилоят бўлими раиси Бойжигит Абдуллаев, “Сырдарьинская правда” газетаси бўлим мудири Тўлқин Аҳмадалиевларнинг фикрлари тренерлар эътирофига сазовор бўлди.\nТадбирдан кейин сирдарёлик журналистлар XXI аср мўъжизаларидан саналган пойтахтимиз марказида қадростлаётган «Ташкент сити»га саёҳат уюштирдилар.


Рейсларини кутаётган мигрантларни тунда Домодедово аэропортидан ҳайдаб чиқаришди - 31.03.2020, Sputnik Ўзбекистон\nРейсларини кутаётган 300 га яқин мигрантларни тунги соат 3да Домодедово аэропортидан кўчага ҳайдаб чиқаришди. 31.03.2020, Sputnik Ўзбекистон\nРейсларини кутаётган 300 га яқин мигрантларни тунги соат 3да Домодедово аэропортидан кўчага ҳайдаб чиқаришди.\nТОШКЕНТ, 31 мар — Sputnik. Рейсларини кутаётган мигрантларни тунда Домодедово аэропортидан кўчага ҳайдаб чиқаришди. Бу ҳақда журналист Галия Ибрагимова ўзининг Facebook´даги саҳифасида маълум қилди.\nЖурналистнинг ёзишича, тунги соат учларда мигрантлардан бири Фаррух қўнғироқ қилиб, бўлиб ўтган ҳодиса сўзлаб берган.\n“Бизни аэропортдан ҳайдаб чиқаришди. Формали ходимлар келиб, неча киши эканлигимизни сўраб, ҳаммани тўплашни айтди. Бугун тунда учиб кетишимизни ваъда қилишди. Биз ҳаммани тўпладик. 300га яқин киши эди”, - дея тушунтирган тожикистонлик мигрант Фаррух.\nМаълум қилинишича, мигрантлардан 200 нафари Тожикистон фуқаролари, қолганлари бошқа Марказий Осиё мамлакатларининг фуқароларидир. Мигрант тунда кўчада қолиб кетишгани, кўчада бирор жойга кетиш учун ҳаттоки такси йўқлигини айтиб ёрдам сўраган.\n25 Март 2020, 09:51\nРасмий ваколатхоналар ушбу ҳодиса юзасидан ҳозирча ҳеч қандай изоҳ бермаган.\nЭслатиб ўтамиз, Россия аэропортларида кўплаб Марказий Осиё фуқаролари қолиб кетган. Бунга коронавирус туфайли мамлакат чегаралари ёпиқлиги ва мунтазам парвозлар бекор қилингани сабаб бўлди.\nЎзбекистон хориждаги фуқаролари ватанга қайтариш учун қатор чартер рейсларни амалга оширмоқда. Москванинг Внуково аэропортида чартер парвозини кутаётган ўзбекистонликлар бор. Внуково аэропорти раҳбарияти томонидан ўзбекистонликларнинг вақтинчалик туришлари учун “B” терминали ажратилган, ушбу қисм тиббий пункт, ҳожатхона, иссиқ овқат ва мебел жиҳозлари билан таъминланган. Элчихона томонидан Ўзбекистон ҳукумати маблағи эвазига, ушбу йўловчиларга қўшимча қулайлик яратиш мақсадида, 3 маҳал иссиқ овқат билан таъминланган вақтинчалик яшаш жойи ҳам таклиф қилинган.


Фуқаролик ишлари бўйича судлар фаолияти янада такомиллашади\n19:29 / 12.04.2017\n2017 йил 12 апрель куни Ўзбекистон Республикаси Олий судида “Фуқаролик ишлари бўйича судлар фаолиятини янада такомиллаштириш - суд-ҳуқуқ ислоҳотларининг устувор йўналиши” мавзусидаги халқаро давра суҳбати бўлиб ўтди. Тадбир Олий суд, АҚШ Халқаро тараққиёт агентлиги (USAID) ва БМТ Тараққиёт дастурининг “Ўзбекистонда қонун устуворлиги йўлида ҳамкорлик” қўшма лойиҳаси доирасида ташкил қилинди.\nДавра суҳбати ишида хорижий экспертлар ва халқаро ташкилотлар вакиллари билан бир қаторда Олий суд, Бош прокуратура, Адлия вазирлиги, Ўзбекистон Республикаси Президенти ҳузуридаги Амалдаги қонун ҳужжатлари мониторинги институти, Суд департаменти, Адвокатлар палатаси мутахассислари ҳамда ҳуқуқ соҳасидаги олимлар ва тадқиқодчилар иштирок этишди.\nТадбирдан кўзланган асосий мақсад суд-ҳуқуқ соҳасини ислоҳ этиш борасида амалга оширилаётган туб ўзгаришларни муҳокама қилиш, хорижий экспертлар иштирокида ўтказилган функционал таҳлил натижалари бўйича фикр алмашиш бўлди.\nИштирокчилар “Ўзбекистонда қонун устуворлиги йўлида ҳамкорлик” қўшма лойиҳаси иш режаси асосида ўтказилган Ўзбекистон Республикаси фуқаролик ишлари бўйича судлар фаолиятининг функционал таҳлили натижарига алоҳида урғу беришди. Ушбу ҳужжат методологияси ва якуний ҳисоботини тайёрлашга сербиялик халқаро консультант жалб қилинганини қайд этишди.\nТадбир маърузачилари функционал таҳлилнинг мақсад ва вазифалари ҳақида батафсил тўхталиб, уни ўтказиш учун зарур шарт-шароитлар тўғрисида маълумот беришди. Шу билан бирга, мазкур таҳлил натижаларини амалда жорий қилиш юзасидан тавсиялар ва бунинг оқибатида пайдо бўладиган кенг имкониятлар борасида фикр алмашинилди.\nДавра суҳбатида сўз олганлар мамлакатимизда қонун устуворлигини таъминлаш, суд тизими тузилмасини тубдан такомиллаштириш ва фаолияти самарадорлигини ошириш, судларнинг чинакам мустақиллигини мустаҳкамлаш борасида олиб борилаётган ислоҳотларни юқори баҳолашди. Таъкидланганидек, суд ҳокимияти тармоғини ислоҳ қилиш ва либераллаштириш 2017-2021 йилларда Ўзбекистон Республикасини ривожлантириш бўйича Ҳаракатлар стратегиясининг устувор йўналишларидан биридир. Эътиборлиси, мазкур йўналиш бўйича амалий аҳамиятга эга чора-тадбирлар “Халқ билан мулоқот ва инсон манфаатлари йили” Давлат дастурида ҳам акс эттирилган.\n«Қўқон бозори» можароси. Судда жабрланувчининг кўрсатуви эшитилди\nҲуқуқий тарбияни такомиллаштиришнинг даври келмадимикан?


Оролбўйида инновацияларни қўллаб-қувватлаш жамғармаси маблағларидан фойдаланиш тартиби маълум бўлди\nЮқтирганлар 66037 киши\nСоғайганлар 63165 киши\nВафот этганлар 557 киши\nЖамғарма Оролбўйи минтақасида инновацияларни жорий этишга қаратилган лойиҳаларни молиялаштириш мақсадида ташкиллаштирилган бўлиб, президент ҳузуридаги Оролбўйи халқаро инновация маркази ҳузурида юридик шахс мақомига эга бўлмаган ҳолда фаолият юритади.\nВазирлар Маҳкамасининг “Ўзбекистон Республикаси Президенти ҳузуридаги Оролбўйи халқаро инновация маркази ҳузуридаги Оролбўйида инновацияларни қўллаб-қувватлаш жамғармаси маблағлари ҳисобига амалга ошириладиган лойиҳаларни молиялаштириш тартиби тўғрисидаги низомни тасдиқлаш ҳақида”ги қарори лойиҳаси эълон қилинди.\nҚуйидагилар Жамғарма даромадларини шакллантириш манбалари ҳисобланади:\nҚорақалпоғистон Республикаси Вазирлар Кенгашининг захира жамғармаси ҳамда маҳаллий бюджетининг қўшимча манбалари маблағларининг 5 фоизи;\nЎзбекистон Республикаси Инновацион ривожланиш вазирлиги томонидан ўтказиладиган грант танловлари натижаларига кўра ажратиладиган маблағлар;\nЖаҳон банки, Осиё тараққиёт банки ва Ислом тараққиёт банки томонидан лойиҳаларни молиялаштиришга ажратиладиган маблағлар;\nхалқаро молия институтлари ва бошқа хорижий донорларнинг грантлари;\nюридик ва жисмоний шахслар, шу жумладан Ўзбекистон Республикаси резидентлари бўлмаган шахсларнинг ҳомийлик хайриялари;\nЖамғарманинг бўш маблағларини тижорат банкларининг депозитларига жойлаштиришдан олинадиган даромадлар ва қонунчиликда тақиқланмаган бошқа манбалар.\nЖамғармага маблағлар келиб тушишининг тўлиқлигини назорат қилиш Марказ томонидан амалга оширилади.\nЖамғарма маблағлари қуйидагиларга йўналтирилади:\nОрол денгизининг қуриб қолган тубидаги шўрланган тупроқли ерларда экотизимни ва барқарор ҳаёт фаолиятини ривожлантириш, синовлар ўтказиш учун тажриба далаларини яратиш;\nОрол денгизининг қуриб қолган қисмида ўрмон яратиш учун кўчатларнинг юқори унумдор уруғларини тайёрлаш;\nқурғоқчиликни бошқариш ва унинг оқибатларини юмшатиш, иқлим ўзгаришларига мослаштириш, шунингдек, бу соҳада давлат-хусусий шерикчиликни ташкил этиш ва унинг имкониятларини кенгайтириш бўйича тадбирларни молиялаштириш;\nхалқаро ташкилотлар билан ҳамкорлик бўйича ишларни ташкил этиш;\nМарказни замонавий юқори технологияли ускуналар билан жиҳозлаш, зарур сарфлаш материаллари ва бутловчи қисмлар билан таъминлаш;\nМарказни сақлаш, моддий-техник таъминлаш ҳамда ходимларини моддий рағбатлантириш;\nМарказ раҳбарлари ва бошқа ходимларининг хизмат сафарлари, шу жумладан хорижий мамлакатларга хизмат сафарлари харажатлари;\nМарказ ходимларини ўқитиш, малакасини ошириш ҳамда стажировка ўташи, шу жумладан уларнинг хорижий мамлакатларда ўтказиладиган конференция, семинарлар ва бошқа тадбирларда иштирок этишини ташкил этиш;\nМарказга юклатилган барча вазифаларни ва функцияларни бажаришга қаратилган бошқа тадбирларни молиялаштириш.\nЖамғарма маблағларини сарфлаш Марказ директори томонидан тасдиқланадиган ҳамда ўрнатилган тартибда рўйхатдан ўтказилган даромадлар ва харажатлар сметасига мувофиқ амалга оширилади.\nМарказга тақдим этилган лойиҳаларни кўриб чиқиш Илмий-техникавий кенгаш (ИТК) томонидан амалга оширилади.\nИТК таркиби Марказ томонидан тасдиқланади ҳамда етакчи олимлар, давлат бошқарув органлари ва ташкилотларнинг юқори малакали мутахассисларидан шакллантирилади. ИКТ аъзолари жамоатчилик асосида фаолият юритади.\nИТК лойиҳаларнинг долзарблиги ва мақсадга мувофиқлигини баҳолайди, экспертизадан ўтказади ҳамда хулоса беради.\nИТК зарур ҳолларда тегишли соҳада етарли даражадаги билим ва малакага эга бўлган мустақил экспертлар ва мутахассисларни жалб қилиши мумкин.\nИКТ томонидан ижобий хулоса олинган лойиҳалар Марказнинг тегишли буйруғи билан тасдиқланадиган харажатлар сметасига асосан молиялаштирилади.\nЛойиҳаларни молиялаштириш учун жамғарманинг махсус ҳисоб рақамидан, Марказ буйруғига асосан тасдиқланган даромадлари ва харажатлари сметаси доирасида, ташаббускорларнинг банк ҳисоб рақамларига кўчирилади.\n21:39 / 22.09.2020\nДавлат қарзига хизмат кўрсатиш бўйича кафолат жамғармаси ташкил этилди\n07:51 / 10.09.2020\nМДҲ Инфратузилмавий ривожланиш жамғармаси ташкил этилади\n09:19 / 29.08.2020\nАдлия вазирлиги ҳомийлик манбаларини қабул қилувчи жамғармаларда очиқлик ва шаффофлик стандарти жорий этилишини таклиф қилмоқда


Шунча одамга ҳаққини бера оласизми?\n10:04 / 13 июнь 354 pdf Ўқиш режими + -\nТасаввур қилинг! Шунча одам қиёмат куни сиздан ҳаққини олишни кутиб, навбатда турса.\nБиридан қарз олиб, қайтармагансиз, бошқасидан ўғрилик қилгансиз, яна бирига маҳсулотнинг айбини айтмай сотгансиз, яна бошқасининг ерини алдов, фирибгарлик йўли билан тортиб олгансиз.\nШунингдек, бирини ургансиз, бирини сўккансиз, бирини ғийбат қилгансиз, бошқасини алдагансиз, яна бирига хиёнат қилгансиз ва ҳоказо.\nШунча одамга ҳаққини бера оласизми? Савобингиздан бериб, етказа оласизми?! Агар савобларингиз етмаса, уларнинг гуноҳларидан сизнинг бўйнингизга қўйилади.\nТасаввур қилинг! Бир марта сажда қилишнинг савобига муҳтож бўлиб турганингизда, минглаб, миллионлаб одамларнинг гуноҳини бўйинга олиш қанчалик даҳшат!\nАзизлар, тавба қилайлик! Бировларнинг ҳаққи зиммамизда турган бўлса, тезда қайтариб берайлик, қарзлардан тезроқ қутулайлик, урушганларимиз билан ярашайлик, ғийбат қилганларимиздан узр сўраб, уларнинг розилигини олайлик, бизда одамларнинг моддий ва маънавий ҳақлари қолмаслигига эришайлик!\nАллоҳ таоло барчамизни Ўзининг ҳузурига ёруғ юз билан боришимизни насиб этсин, омин!\nУ кунда насаблар қолмас\n11:30 / 13 июнь 504\n15:00 / 13 июнь 396\nНақадар саодатли умматмиз!\nЙўл кўпчиликка хизмат қиладиган тармоқлардан биридир. Ундан барча баробар фойдаланади. Йўлда инсон ҳам, ҳайвон ҳам, турли нақлиёт воситалари ҳам юради. Шунинг давоми...\n876 17:02 / 10.11.2018\n2650 21:10 / 31 май\n1762 12:03 / 08.12.2018\n8323 17:00 / 05 апрель


Танишинг “Илғор фермер” кўкрак нишонига н�...\nТанишинг “Илғор фермер” кўкрак нишонига номзод Илғор фермер-маҳалла фахри.\nТанишинг “Илғор фермер” кўкрак нишонига номзод\nИлғор фермер-маҳалла фахри.\nВилоят кенгашида кўп йиллар фаолият юритганим учун, жуда кўп илғор фермерлар фаолияти билан танишман. Уларнинг илғор тажрибалари тумандаги фермер хўжаликларда тарғибот ишларини ҳам олиб борамиз. Уларни тажрибаларини оммалаштириш учун семинарлар ташкил этган ҳолда, соҳанинг муаммоли масалаларини ҳам ўрганамиз.\nБ.Самадов - фаолиятидан фото лавхалар\nБугун биз ҳамкасбим билан Пскент туманидаги “Самад Мажидов” фермер хўжалиги раҳбари Бахтиёр Самадов фаолиятини илғор томонлари билан ўртоқлашмоқчимиз. Фермер хўжалик Чорвачилик, асаларичилик, боғдорчилик ва узумчиликка ихтисослашган бўлиб, 25 гектар ер майдонида ўз фаолиятини ташкил этаган.\nФермер хўжалик 10 йилдирки фаолият юритар экан, ҳар йилги режасидан катта ҳосил олиб келади. Бахтиёр ака ўз мувафақятларини, ўз касбини севгани, доимий илғор тажрибаларни ўрганишга интилганлиги ва уларни ўзининг фермер хўжалигида қўллаб, ҳосилдорлигини оширганлиги тўғрисида тўлқинланиб гапирди.\nЗотли чорва молларини танлаб, худудга мослаштириш учун жуда кўп нарсани ўрганиш, уларни боқиш тизимини мослаштириш катта меҳнат ва эътибор талаб этишига тўхталиш билан бирга, асаларичиликни даромад манбаларидан бири эканлигига ҳам тўхталди. “Ҳамма ютуқларни асосида меҳнат ва яна меҳнат ётади”-дейди Бахтиёр Самадов. Шунингдек чорвачилик, асаларичилик, боғдорчилик ва узумчиликишларини ташкил этишда, серҳосил бўлишида маҳалладошларидан ҳам миннатдорлигини билдирди. Агар уларнинг фермер хўжаликда меҳнатларини ҳисобга олмасам, мен ҳеч қачон бундай юқори натижаларга эришмаган бўлар эдим. Бахтиёр ака Самадов маҳалла билан жуда аҳиллигидан рухланиб, маҳалладошларининг фермер хўжалик фаолиятига эътиборлиги, мавсумий ишларда уларга таяниши тўғрисида ҳам тўхталди.\nМаҳалла оқсоқоли ва фаоллари билан суҳбатлашганимизда фермер хўжалаик раҳбарининг, маҳалла билан ҳамнафаслиги, керак бўлган ҳолларда маҳалла муаммоларини ечишда, вақтинча қийналиб қолган маҳаллдошларига беғараз ёрдам кўрсатиши билан ҳам эътиборлиги ўғрисида сўзладилар.\nФермер хўжалик раҳбари ўз билими ва тажрибаларини тумандаги ёш фермерлар билан ҳам ўртоқлашиб боради. Уларни мувафақиятга эришишлари учун нималарга эътибор қаратишлари билан бир қаторда, кўптармоқли фермер хўжаликка ўтиш, унинг ютуқлари тўғрисида ҳам маслаҳатлар бериб боради. Суҳбатимиз давомида Илғор фермер Б.Самадов маҳалладошлари орасида катта обрў-эътиборга эга бўлиш билан бир қаторда, у маҳаллани фахри эканлигини ҳам англадик.\nТашрифлар бугун : 596


Шавкат Мирзиёев Тошкентда қурилаётган янги кўприк билан танишди | Qalampir.uz\nШавкат Мирзиёев Тошкентда қурилаётган янги кўприк билан танишди\nЖамият\t25 Июнь 19:04 5785\nЎзбекистон Президенти Шавкат Мирзиёев Тошкент шаҳрида амалга оширилаётган бунёдкорлик ишлари, корхоналар фаолияти билан танишмоқда. Бу ҳақда Президент Матбуот хизмати хабар берди.\n“Бундан бир йил олдин давлатимиз раҳбари Сергели туманини пойтахтимиз маркази билан боғловчи йўл ва кўприк лойиҳаси билан танишган эди. Ўтган йили 26 декабрь куни ушбу йўлнинг муҳим қисми бўлган Қипчоқ кўчасидаги кўприк очилди. Бугунги кунда ушбу кўприкдан Чўпонота кўчасигача янги йўл ва йўл ўтказгичлар барпо этилмоқда. Кичик ҳалқа йўли ва Салар канали устида қурилаётган кўприкнинг узунлиги 788 метр, чиқиш-тушиш қисми билан ҳисоблаганда 950 метр бўлади”, дейилади хабарда.\nМаълум қилинишича, давлат раҳбари ушбу кўприкни бориб кўрди.\nХабарга кўра, ўзига хос муҳандислик ечимига эга бу иншоот монолит услубида, бетон аралашмаси ичидаги темир тўқималарни таранг тортиш технологияси асосида бунёд этилмоқда. Бу хавфсиз бўлиши билан бирга қуриш учун жуда қулай. Хусусан, бу ердаги ишлар ҳам Кичик ҳалқа йўли ва темир йўлдаги қатновни тўхтатмаган ҳолда давом эттирилмоқда.\n“Бу арзон, мустаҳкам, халқимизга ҳам маъқул технология. Келажакни ҳисобга олиб, ҳали кўп жойда кўприклар қурамиз. Шунинг учун мутахассислар ва талабаларни бу ерга олиб келиб, жараённи кўрсатиш, замонавий технологияларни ўргатиш керак”, дейди Шавкат Мирзиёев.\nУшбу кўприкдан Қипчоқ кўчасигача 6 километр йўл қурилмоқда. Тошкент ҳалқа автомобиль йўли билан кесишган жойда туннель бўлади. Шу тариқа, пойтахтнинг Чилонзор туманидаги Чўпонота кўчаси ва Сергели туманидаги Қипчоқ кўчаси самарали боғланади.\nҲозирги кунда Сергели туманидан шаҳар марказига келиб-кетадиган автомобиллар асосан битта йўл — Янги Сергели кўчаси орқали ҳаракатланмоқда. Шу боис унда қатнов жуда кўп, тирбандлик катта. 6 қаторли янги кўприк ва йўл соатига 12 мингтагача автотранспортни ўтказиш қуватига эга бўлади. Натижада Сергели туманига транспорт қатнови тирбандлиги 50 фоизга, ҳаракат вақти 20-25 дақиқага камаяди.\n20 Сентябрь 18:17 57895\n20 Сентябрь 13:55 45862\n20 Сентябрь 22:27 23105\n21 Сентябрь 12:00 22482\n22 Сентябрь 15:47 22129


Ҳаворийлар Глава 1\nЭй Теофилус, биринчи китобимда мен сизга Исо бошидан то осмонга кўтарилгунга қадар қилган ҳамма ишлари ва ўргатган таълимоти тўғрисида ёзган эдим. У осмонга кўтарилишдан олдин, Муқаддас Руҳ кучи орқали Ўзи танлаган ҳаворийларга кўрсатмалар берган эди.\nИсо азоб чекиб ўлгандан кейин, бир қанча ишончли далиллар орқали ҳаворийларга тирилганини кўрсатди. Қирқ кун давомида уларга зоҳир бўлиб, Худонинг Шоҳлиги тўғрисида гапирди.\nИсо Ўз ҳаворийлари билан дастурхон атрофида ўтирар экан, уларга шундай амр берди: “Қуддусдан кетиб қолманглар, осмондаги Отамнинг берган ваъдаси бажо бўлишини кутинглар. Бу ваъда ҳақида олдин ҳам сизларга айтган эдим.\nЯҳё одамларни сувга чўмдирар эди, сизлар эса яқин кунларда Муқаддас Руҳга чўмдириласизлар.”\nҲаворийлар бирга йиғилганларида, Исодан шундай деб сўрадилар: — Раббимиз, Исроил шоҳлигини тиклайдиган вақтингиз келмадими?\nИсо уларга шундай жавоб берди: — Вақт ва даврларни Отам Ўз ҳокимияти орқали ўрнатган, буларни билиш сизнинг ишингиз эмас.\nИсо шу гапларни айтгандан кейин, ҳаворийларнинг кўзи олдида осмонга кўтарилди. Булут Исони ҳаворийларнинг кўзларидан яширди.\nИсо кўтарилиб кетгандан кейин ҳам ҳаворийлар кўзларини узмай осмонга қараб турардилар. Шу пайт бирдан оқ кийим кийган икки одам уларнинг олдида пайдо бўлди.\n— Эй Жалилаликлар! — деди улар. — Нимага осмонга қараб турибсизлар? Исо осмонга кўтарилганини ўз кўзингиз билан кўрдингизлар. У осмонга қандай кўтарилган бўлса, худди шундай қайтиб келади.\nШундан кейин улар Зайтун деб аталган тоғдан Қуддусга қайтиб келдилар. Зайтун тоғи Қуддус ёнида бўлиб, шаҳардан тахминан бир чақирим масофада жойлашган эди.\nУлар шаҳарга кирганларидан кейин, ўзлари турадиган хонадоннинг болохонасига чиқдилар. Бутрус, Юҳанно, Ёқуб, Эндрус, Филип, Тўма, Бартоломей, Матто, Халфей ўғли Ёқуб, ватанпарвар Шимўн, Ёқуб ўғли Яҳудо шу ерда эдилар.\nУлар якдиллик билан тоат–ибодатга берилган эдилар. Улар қаторида баъзи бир аёллар, шунингдек, Исонинг онаси Марям ва Унинг укалари ҳам бор эди.\nБир куни 120 нафар имонли биродар йиғилган эди. Бутрус улар олдида туриб, шундай деди:\n“Биродарларим! Муқаддас Руҳ олдиндан Довуд орқали Яҳудо ҳақида башорат қилганди. Муқаддас битиклардаги Унинг бу сўзлари амалга ошиши керак эди. Яҳудо бизларнинг биримиз ҳисобланиб, бу хизматда иштирок этишга танланганди. Аммо у Исони ҳибсга олиш учун келганларга бошчилик қилди.\nКейин ёвуз иши билан қўлга киритган пулга дала сотиб олди. Аммо ўша ерда йиқилиб тушди, қорни ёрилиб, ичак–човоқлари чиқиб кетди.\nБу воқеа бутун Қуддус аҳолисига маълум бўлди, шунинг учун одамлар ўша жойни Хақалдамах, яъни Қон даласи деб атадилар.\nЗабур китобида шундай ёзилган: «Унинг макони ташландиқ бўлиб қолсин, У ерда яшайдиган бирон жон қолмасин.» Яна шундай дейилган: «Унинг ўрнини бошқаси олсин.»\nШунга кўра, биз Яҳудонинг ўрнига бошқа бир одамни танлашимиз керак. Токи у, биз сингари, Раббимиз Исонинг тирилгани ҳақида гувоҳлик берсин. Бу одам Раббимизнинг Яҳё томонидан сувга чўмдирилган кунидан бошлаб, то осмонга кўтарилган вақтгача бизга ҳамроҳлик қилганлардан бири бўлиши шарт.”\nШундай қилиб, улар икки кишини олдинга чиқардилар. Улардан бири Юсуф (унинг яна Барсабо ва Юстус деган исми ҳам бор эди), иккинчиси эса Маттиё эди.\nУлар ибодат қилиб, шундай дедилар: “Эй Раббимиз! Сен ҳамма одамларнинг юрагини биласан. Мана шу икковидан қайси бирини ҳаворийлик хизмати учун танлаганингни бизга кўрсатгин, чунки Яҳудо хизматини ташлаб, ўзига тегишли ерга кетган.”\nҲаворийлар улар учун қуръа ташладилар. Қуръа Маттиёнинг чекига тушди. Маттиё ўн бир ҳаворийга қўшилди.


Фото: Қаҳрамон Қуронбоев / Kun.uz\nҚуронбоевнинг тадбирда айтишича, Россияда ўзбекистонлик мигрантларни давлат номидан қўллаб-қувватловчи, бу борада ҳуқуқий нуқтаи назардан ваколатга эга фақатгина иккита ташкилот бор. Биринчиси – Ўзбекистон элчихонаси бўлса, иккинчиси элчихона қошидаги консуллик идораси. Бу борада турли хил фирибгарлардан эҳтиёт бўлиш тавсия қилинди.\nШунингдек, учрашувда Россиянинг Самара шаҳридаги махсус сақлаш жойида бўлган ва депортацияга тушган ўзбекистонликлар тақдири ҳам тилга олинди. Қуронбоев ҳозирда бу масала билан шуғулланилаётгани ва бу борада ёрдам қилинишини таъкидлади.\nТадбирда таъкидлашича, Ўзбекистон чегарасидан ташқарида юрган ҳар қандай фуқаро Ўзбекистон Республикаси ҳимоясида ҳамда бу ҳимояни Ташқи ишлар вазирлиги, консуллик ваколатхоналари, элчихоналар йўлга қўйиб беради.\nМосква мигрант Қаҳрамон Қуронбоев


Глафира 04.12.2018 04.12.2018 5\nБир куни юрак хам тохтайди Осмонлар бунча тор дунё, бунча тор, Факат алам чексиз, факат гам чексиз, Барча дардларимни бир сабаби бор, Шунчаки ёлгизман, шунчаки сенсиз! Суратларингга караб юрак йиглайди, Уксик калбим дилм тирнайди яна. Кел тинчгина хайрлашайлик, Сузлашмайлик хатто бир огиз. Куркма яшаб келганман сенсиз, Яшайманда кейин хам ёлгиз!\nКадрингизни уйламадик, билмадик, Орияти барбод каро ер булдик Эркак номи бор дейсиз, уй сурасиз, Дугалаймиз.\nСенга кулог осган йулдан огади… Ифлос кулларингни узатма менга. Хар ерда бор нону насибам, Яшамокдан йукдир укинчим, Гохи шодлик курдим,гохи гам, Кузламадим аммоки тинчим. Ёлгизлик бугади бугзимдан, Хона-буш Хаво-буш, Куёш-совук. Кундан кунга огир юртниниг ахволи, Унутилди нону-коннинг уволи, Дину имон кетти етиб заволи, Кандай узар экан узбекнинг оти…. Кайга бокма бул замон бадху билан бадху келар, Лайлай кор хакида шеърлар туплами бадхулик билан ё у келар, ё бу келар.\nЁнакёна кун етиб шукроналар айтгум яна, Бул сабил жонни иймон, ёки армон ёндирмаса.\nКандай эхтиёж- Бу холга дуч килди умрим шомида… Бешафкат жаллодман узимга узим, Кундага тортаман хар кун бошимни. Дунёга тупуриб, фарзни билган фарз Мунис сингилларга жаннат муборак! Ёлгизлик бугади бугзимдан, Хона-буш Хаво-буш, Куёш-совук. Кетаман бутунлай бош олиб, Бош олиб,кузимга ёш олиб. Кизил ит удмидир рохи саодат, Бугундан ит измин тутсин мамлакат. Кезсанг, атроф жавон, юрту элингда Диёнат шарафи тушмас тилингда.\nУкирабер икки кузинг кон булиб, Ога-ини, харбиринг бир ён булиб, Катта-кичик уз холингга хон булиб… Хор килинган виждонингга мотам тут! Кандай эхтиёж- Бу холга дуч килди умрим шомида….\nТуркиялик дустим Абдурахим Корагуч сузларига пайванд Гарчи душман кули баланд кун бу кун, Куп кутирди, конлар тукди,жон олди, Ким тупрокда,ким зиндонда,ким сургун… Келар охир касосли он,оз колди!\nКузларимга шунча маюс бокма, болам… ххх Борликни босганда каро тун Багримга отилиб кирган ой- Кандайлар хаёлсан мен учун, Гох армон, гох ором, гох орой… Орзудек калбимни эркалаб Тафтингга тортурсан, чулгорсан. Куйдинг хар одимга риёнинг домин, Булдинг куп бегунох жонларга зомин, Кон ялаб, тил ёглаб келдингми тагин… Ифлос кулларингни узатма менга.\nКуркма яшаб келганман сенсиз, Яшайманда кейин хам ёлгиз!\nГанимга бош эгиб турганлар Урганда ер упиб юрганлар… Уз элин кулликка бурганлар… Кетаман мен сизга мухолиф. Фарёд чекиб нима киласан, Курмайсанми дунёнинг холин… Адолат излайсан. Одамлар келади йуклах харзамон, Гох эслаб, лайлай кор хакида шеърлар туплами эснаб жунайберади.\nПо актуальности По просмотрам По рейтингу По дате По названию. Булмасин кон, поклигича кел, узинг багрингга ол, Билки, пок севгига доим покиза виждон киёс.\nАвгуста к записи Лайлай кор хакида шеърлар туплами


ДАҲО ИЖОДКОР - UzTV New York, Inc.\nАлишер Навоий она тили имкониятларидан жуда катта маҳорат билан фойдалана олган улкан шоирдир. У ўз асарларида тилимизнинг бутун бойликлари ва нозикликларини кўрсата олган. Мутафаккирнинг насрий ва назмий асарларида маъно ва мазмун жиҳатидан ҳар хил бўлган минглаб сўзлар қўлланилган. Тилшунос олим, профессор Баҳром Бафоевнинг тадқиқотларига қараганда, шоирнинг эски ўзбек тилида ёзган асарларини тахминан 1 миллион 378 мингдан ортиқ сўз ташкил қилади.Буюк шоир асарларидаги сўзлар мавзуси жиҳатдан ранг-баранг кўринишларга эгадир.\nКиши исмлари, лақаблар, таҳаллуслар – антропонимлар шоир асарларида алоҳида ўрин эгаллайди. Навоий асарлари ономастикаси бўйича илмий-тадқиқот ишлари олиб борган тилшунос олим Ш.Ёқубовнинг маълумотига кўра, шоир асарларида ишлатилган антропонимлар 1100 дан ортиқдир. Уларнинг ҳар бир гуруҳи ўзига хос хусусиятларга эгадир. Чунончи, исмлар ўз характерига кўра тарихий шахслар номи, афсонавий номлар, тўқима исмлардан таркиб топгандир. Шоирга замондош бўлган Ҳусайн Бойқаро, Бадиуззамон, Ҳадичабегим, Султон Абусаид, Мирзо Улуғбек, Мавлоно Лутфий, Хўжа Муҳаммад Порсо кабиларнинг номлари тарихий шахсларни ифодаловчи антропонимлардир. “Мажолис-ун-нафоис” да 459 нафар шоирнинг номи тилга олинганки, булар ҳам тарихий исмлар саналади. Ҳиротий, Тўтий, Яҳё, Ҳабиб кабиларнинг номлари шулар жумласига киради. Шоир асарларида ишлатилган Дилором, Дилосо, Дилоро, Гуландом, Суманбу каби исмлар ўзининг ёқимлилиги, жозибадорлиги билан алоҳида ажралиб туради.\nНавоий асарлари лексикасида ўрин-жой номлари – топонимлар кўплаб учрайди. Уларнинг умумий миқдори 350 дан ошиб кетади. Шоир асарлари матнида қайд этилган топонимлар объектларнинг хусусиятига кўра мамлакатлар номларини – Арабистон, Хуросон, Турон; шаҳарлар номларини – Самарқанд, Балх, Бухоро, дарёлар номларини – Аму, Нил, Синд, Мурғоб, тоғлар номларини – Қоратоғ, Шаҳд тоғи, боғлар номларини – Боғи Зағон, Боғи нав ифода этади.\nИжодкор асарларида самовий жисмларнинг отлари–астропонимлар ҳам маълум ўринни эгаллайди. Осмон буржларини англатувчи номлардан – Тарозу, Қовға, Ҳамал, Асад, Жавзо, Сумбула, сайёраларнинг номларидан –Зуҳал, Муштарий, Зуҳра, Ой, Қуёш, Миррих; юлдузларнинг номларидан –Суҳайл Сурайё, кабилардан ташкил топгандир.\nЧиғатой, халаж, туркман уруғлари шоирнинг мана бу сатрларида тилга олинган:\nНавоий, иста мазоҳирда чеҳраи мақсуд,\nАраб ва гар чиғатой, йўқса туркману халаж.\nЁки мана бу мисралар этнонимларга бойлиги жиҳатидан эътиборимизни тортади:\nСанамлар ҳуснидин мақсуд ёр ўлмиш Навоийга,\nАгар барлос, агар тархон, агар арлот, агар сулдуз.\nУшбу сатрларда барлос, тархон, арлот, сулдуз этнонимлари тилга олиб ўтилган. Булар ўша даврнинг энг эътиборли, нуфузли қабилаларидан ҳисобланганлар.\nБуюк ижодкоримизнинг “Хазойинул-маоний” асарида қайд этилган тубандаги байтларга эътибор беринг.\nЭй Навоий, манга бас ул санами лўливаш,\nБекка қипчоғу ағар, шаҳга қиёту билгут.\nЗикр қилинган этнонимлардан қипчоқ қабиласи кейинчалик туркий халқлар: ўзбек, қозоқ, қорақалпоқ, қирғизларнинг этник таркибига кирган, уларнинг миллат бўлиб ташкил топишида қатнашган.\nХуллас, даҳо сўз санъаткори, халқимизнинг буюк шоири Алишер Навоий асарлари лексикасининг маълум бир қисмини аномастик номлар ташкил қилади. Улар мавзуси нуқтаи назардан бир неча гуруҳларни ўз ичига олади. Бундай атоқли отлар шоир асарлари сўз бойлигини белгилаш ва аниқлашда алоҳида аҳамият касб этади.


Ўзбекистонда «Қаҳрамон она» ордени қайта таъсис этилиши мумкин\nСобиқ Иттифоқ даврида кўп фарзанд дунёга келтирган аёлларга берилган «Қаҳрамон она» ордени Ўзбекистонда қайтадан жорий этилиши мумкин.\nБугун, 20 сентябрь куни парламент қўмитаси қабул қилган қарор асосида мазкур масала юзасидан аҳолининг фикри ўрганилади.\nKun.uz мухбирининг хабар беришича, Сенатнинг Фан, таълим ва соғлиқни сақлаш масалалари қўмитаси бу борада «Оила» илмий-амалий маркази, Хотин-қизлар қўмитаси, «Ижтимоий фикр» маркази, Фуқароларнинг ўзини ўзи бошқариш органлари фаолиятини мувофиқлаштириш бўйича республика кенгашига топшириқ берди.\nУнга кўра, санаб ўтилган ташкилотлар 2 ой муддатда мазкур масала бўйича жамоатчилик фикрини ўрганиб чиқишлари лозим. Жараёнга нодавлат нотижорат ташкилотлари ва фуқаролик жамиятининг бошқа институтлари ҳам жалб этилади.\nҚарорга асосан, «Қаҳрамон она» ордени давлат ва жамият ҳаётида фидокорона меҳнат қилган, одоб-аҳлоқли ва юқори маънавиятли фарзандларни тарбиялаган оналар хизматини юксак эътироф этиш ва тақдирлаш мақсадида таъсис этилиши таклиф қилинмоқда.\nМаълумот ўрнида, «Қаҳрамон она» ордени СССРда 1944 йилда, демографик инқирознинг олдини олиш мақсадида таъсис этилган бўлиб, 10 ёки ундан кўпроқ болани дунёга келтирган оналар ўнинчи фарзанди 1 ёшга тўлган ва қолган болалари ҳаёт бўлган тақдирда мазкур орден билан тақдирланган. Мукофот эгаларига қатор имтиёзлар жорий этилган.\nАйрим маълумотларга кўра, 1944-1991 йиллар давомида Ўзбекистонда юз мингга яқин онага «Қаҳрамон она» ордени берилган. Шунингдек, советлар даврида беш нафардан кўпроқ бола туғган оналарга уч даражали «Оналик шуҳрати» медали ҳам бериб келинган.\nРафиқ Нишонов Россиянинг Александр Невский ордени билан мукофотланди\n09:04 / 26.08.2020\nШавкат Мирзиёев Анатолий Торкуновни «Дўстлик» ордени билан мукофотлади